Katil ICU Covid-19 Pulau Pinang cecah 100 peratus
Oleh MOHD SYALMIZI HAMID

11 Mei 2021, 4:06 pm
GEORGE TOWN – Penggunaan katil unit rawatan rapi (ICU) bagi merawat pesakit Covid-19 di hospital awam di negeri ini telah mencapai 100 peratus.
Kadar penggunaan fasiliti perubatan secara keseluruhannya juga dilaporkan telah melebihi 70 peratus bagi katil Covid-19 bukan ICU setakat semalam.
Ketua Menteri, Chow Kon Yeow berkata, sepanjang minggu ke-18 iaitu di antara 2 Mei hingga 8 Mei lalu, sejumlah 1,682 kes positif Covid-19 telah dilaporkan di negeri ini.
Malah ujarnya, Jabatan Kesihatan negeri turut memaklumkan jumlah kes aktif di negeri ini telah mencecah lebih 1,000 kes, sekali gus memerlukan pemantauan serta pengurusan aktif daripada pihak hospital dan pejabat kesihatan daerah.
“Keadaan ini adalah membimbangkan dan kita tidak mahu situasi sebagaimana di India berlaku di negara kita.
“Berlandaskan itu, JKNPP akan meneruskan aktiviti penyiasatan pengesanan kes dan kontak serta ujian saringan di semua fasiliti terlibat,” katanya dalam satu kenyataan hari ini.

Dalam pada itu, beliau menyeru individu-individu yang bergejala mendapatkan rawatan atau menjalankan saringan pada kadar segera. – K! ONLINE


Gara-gara setin minuman, Soo Wincci dimarahi kerana berpuasa
Oleh MOHAMMAD SHAHEMY AZMI

11 Mei 2021, 5:17 pm
MADRID, Sepanyol – Pelakon dan juga model, Dr. Soo Wincci berkongsi kejadian yang berlaku ke atas dirinya ketika berbuka puasa apabila dimarahi teman serumah gara-gara setin minuman.
Bekas ratu cantik Malaysia 2008 yang memasuki tahun ketiga menetap di Sepanyol menghabiskan pengajiannya itu berkata, dia dimarahi kerana mengambil minuman berkenaan tanpa kebenaran rakannya.
“Tahun 2021 merupakan tahun ketiga berpuasa di Sepanyol. Disebabkan Covid-19, kami dilarang keluar rumah selepas pukul 10 malam. Kebetulan waktu berbuka puasa pada minggu ini adalah pada pukul 9 malam.
“Jadi beberapa hari lalu, saya berbuka puasa pada pukul 9.30 malam dan terlupa untuk membeli minuman. Jadi saya mengambil satu tin minuman di dapur (milik teman serumah) dan berniat akan menggantinya semula esok,” katanya.
Ujar Wincci, dia tidak memberitahu teman serumahnya kerana masih belum pulang, selain kepalanya mula berasa pening kerana berpuasa dalam tempoh yang panjang.
“Bila teman serumah balik, saya cuba jelaskan tetapi dia marah dan menuduh saya gunakan puasa sebagai alasan (mengambil minuman tanpa izin).

“Saya hanya bersabar dan telah meminta maaf kepadanya,” tulisnya.
Ekoran kejadian tersebut, selebriti tinggi lampai itu terpaksa berbuka puasa pada pukul 12 tengah malam setiap hari bagi mengelak timbulnya sebarang masalah.
Terdahulu, sudah menjadi tradisi buat Wincci, 36, untuk berpuasa selama sebulan setiap kali tibanya Ramadan. Tahun ini merupakan tahun ke-10 dia melakukan amalan berpuasa.
Ujarnya, berpuasa menjadikan dirinya lebih berdisiplin dan memperoleh banyak nikmat merangkumi pelbagai aspek dalam kehidupan seharian. -K! ONLINE


‘Jangan curi-curi rentas negeri’ – polis
Oleh NOR SHAFAWATI YUP

11 Mei 2021, 5:14 pm
SEREMBAN – Pihak Polis akan mengadakan sekatan kenderaan di 28 sektor penguatkuasaan di lebuh raya seluruh negara sepanjang Op Rentas dalam usaha menyekat pergerakan rentas negeri oleh individu yang ingin pulang ke kampung sempena Hari Raya Aidilfitri.
Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, operasi tersebut bermula semalam dan akan berakhir 16 Mei ini melibatkan pelaksanaan sekatan jalan raya (SJR) secara mobil tetapi berkala melibatkan lima zon.
“Kita tidak buat secara statik seperti yang dilaksanakan kontinjen, tetapi secara ‘mobil’ (bergerak dari satu lokasi ke lokasi lain) pada waktu tertentu dengan memfokuskan kawasan yang mungkin menjadi laluan untuk orang lari dari sekatan polis.
“Contohnya jika sekarang di zon selatan kita buat SJR di sebelah Seremban dan di sebelah petang pula kita akan buat di sebelah Muar, Johor. Begitu juga di zon-zon lain,” katanya selepas melancarkan Op Rentas Zon Tengah B dan Pengenalan Peralatan Bantuan Teknik JSPT di Hentian Rehat dan Rawat Seremban Arah Selatan, Lebuhraya Utara Selatan di sini hari ini.
Jelas Mohd. Nadzri, sekatan kenderaan di kawasan lebuh raya akan dilakukan di semua sektor termasuk di Lebuh Raya Utara Selatan, Lebuh Raya Timur Barat dan Lebuh Raya Pantai Timur.
Sehubungan itu, beliau berkata, masyarakat diingatkan supaya jangan cuba ‘curi-curi’ merentas negeri kerana mereka pasti akan terperangkap.

“Mungkin ada yang terlepas pada pemeriksaan SJR yang didirikan di tol-tol, tetapi mereka tidak akan terlepas di lebuh raya dengan indvidu yang dikesan melakukan kesalahan dalam sekatan tersebut akan diarahkan berpatah balik selain dikompaun,” katanya.
Sementara itu, ketika diminta mengulas mengenai rungutan orang ramai terhadap kesesakan teruk di sesetengah SJR sehingga menyusahkan mereka, Mohd Nadzri berkata, ia tidak dapat dielakkan kerana pemeriksaan surat kebenaran merentas dibuat secara lebih teliti.
Namun beliau menjangkakan keadaan trafik pada hari pertama Aidilfitri nanti terkawal kerana pelaksanaan Perintah Kawalan Pergerakan telah diumumkan di seluruh negara.
Dalam pada itu, beliau berkata, sebanyak 28,000 saman telah dikeluarkan pihaknya kepada pengguna kenderaan dalam pra Op Rentas yang dijalankan pihaknya bermula 3 Mei sehingga 9 Mei lalu.


87,000 kes aktif jika PKP 3.0 tiada
Oleh AMREE AHMAD

11 Mei 2021, 3:56 pm
PUTRAJAYA – Pelaksanaan Perintah Kawalan Pergerakan (PKP) 3.0 di seluruh negara amat perlu kerana situasi semasa wabak Covid-19 pada masa ini adalah kritikal jika lewat ditangani.
Menteri Kesihatan, Datuk Seri Dr. Adham Baba berkata, berdasarkan penilaian penularan dengan R naught (Rt) 1.2 pada ketika ini, Malaysia dijangka boleh mencatatkan puluhan ribu kes aktif dengan kebolehjangkitan sehari.
Keadaan pada masa ini juga jelasnya, memerlukan langkah lebih tegas oleh pihak kerajaan dan PKP 3.0 kali ini sebagai usaha pencegahan ekoran peningkatan kes yang begitu mendadak.
“Jika dilihat data nilai penularan itu, negara kita diunjurkan mencatat lebih 87,000 kes aktif pada akhir bulan depan sekiranya tidak dapat dibendung lebih awal,” katanya.
Beliau berkata demikian pada sidang akhbar Majlis Penyerahan Vaksin SinoVac Siap Dikilang Oleh Pharmaniaga Berhad di Kementerian Kesihatan di sini hari ini.
Mengulas lanjut, Adham memberi contoh jumlah katil Unit Rawatan Rapi (ICU) di Selangor, Kuala Lumpur, Sarawak, Kelantan, Melaka, Kedah dan Pulau Pinang semakin penuh diisi.

“Jumlahnya sudah cecah 70 peratus dan ada beberapa hospital di negeri terbabit yang telah penuh lebih 100 peratus apabila berlaku pertambahan ketara pesakit Covid-19,” jelas beliau.
Keadaan itu katanya, menyaksikan negeri-negeri terlibat memerlukan segera sejumlah 1,743 katil ICU berbanding hanya 732 katil sedia ada ketika ini di semua fasiliti kesihatan terbabit.
Beliau turut mengesahkan peningkatan kes dengan majoriti disebabkan penularan sporadik atau tidak jelas diketahui dalam komuniti sekitar 90 peratus melibatkan pesakit warganegara.
“Trend pertambahan kes berlaku hampir semua negeri dan berdasarkan formula Pertubuhan Kesihatan Sedunia, bagi setiap kes ada potensi antara 10 hingga 30 kontak rapat,” katanya. -K! ONLINE


Anak Nik Abduh bukan pembawa virus Afrika Selatan
Oleh MUHAMMAD AYMAN GHAFFA

11 Mei 2021, 4:16 pm
KOTA BHARU – Kerajaan negeri dan Jabatan Kesihatan Negeri Kelantan (JNKN) menafikan virus Covid-19 varian Afrika Selatan B.1.351 yang tersebar di Kelantan berpunca daripada anak seorang pemimpin di negeri ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, dakwaan yang mengatakan bahawa anak pemimpin itu mencetuskan Kluster Bunut Sarang Burung juga tidak benar.
“Dakwaan yang tular di media sosial ini adalah tidak benar dan orang ramai dinasihatkan agar berhenti berkongsi mesej tersebut,” katanya dalam satu kenyataan di sini hari ini.
Media tempatan semalam melaporkan, Ahli Parlimen Bachok, Nik Mohamad Abduh Nik Abdul Aziz menafikan bahawa anaknya yang baru pulang daripada pengajian di Afrika Selatan dijangkiti virus Afrika Selatan B.1.351.
Katanya, anak lelakinya yang berusia 26 tahun pulang ke Kelantan pada 5 April lalu selepas menjalani kuarantin wajib selama 10 hari di ibu negara.
Netizen membuat andaian bahawa anak Nik Mohamad Abduh yang membawa virus itu selepas pemimpin Pas itu memuat naik gambar beliau menyambut anak sulungnya yang pulang ke tanah air dari Afrika Selatan. – K! ONLINE


Dengar suara anak di luar bilik, tapi tak boleh buat apa-apa – Nora Danish
11 Mei 2021, 4:05 pm
PETALING JAYA – “Dulu selalu dengar orang lain di luar sana yang kena. Sekarang giliran saya. Jadi, saya tahu bagaimana rasanya, perit.
“Tak dapat jumpa keluarga walaupun hanya beberapa langkah kaki yang memisahkan kami. Boleh dengar suara anak di luar bilik tapi tak boleh buat apa-apa.”
Demikian luahan pelakon Nora Danish selepas dirinya ‘terkurung’ di dalam rumah sendiri gara-gara dijangkiti virus Covid-19 pada 8 Mei lalu.
Nora menerusi hantaran video dalam Instagramnya sebentar tadi berkata, dia harus kuat meneruskan hidup dan sentiasa positif mendepani ujian yang menimpanya ketika ini.
“Pekerjaan saya sebagai pelakon memang kena keluar rumah dan jumpa ramai orang. Jadi kebarangkalian untuk kena Covid-19, sangat tinggi.
“Sampaikan kami terpaksa tanamkan dalam kepala untuk reda, walaupun jaga prosedur operasi standard (SOP) tapi risiko sangat tinggi.

“Tetapi saya bersyukur sebab kena virus ini pada usia sekarang, sebab saya tahu diri kuat dan boleh lawan sakit,” ujarnya.
Pada masa sama, pelakon drama Bougainviella itu meluahkan rasa syukur kerana suami dan dua orang anaknya negatif Covid-19.
“Dalam rumah ada suami, Neyney dan Rayqal. Mereka negatif. Sedangkan kami berpelukan, tidur sekatil dan berciuman. Tapi semuanya ketentuan Allah.
“Saya sudah tiga hari jalani kuarantin kendiri di dalam bilik di rumah. Sebab saya tidak tunjukkan apa-apa simptom kronik yang memerlukan saya dibawa ke tempat kuarantin.
“Saya tahu tanggungjawab saya besar untuk kongsikan kepada anda bahawa Covid-19 memang wujud. Jaga diri, jangan keluar rumah. Raya dah nak dekat kan? Jadi mesti kalian sibuk buat juadah raya. Saya pun akan ambil foto raya, tapi dalam bilik sahaja,” katanya.
Nora dan rakan pelakon Tiz Zaqyah mengesahkan diri mereka dijangkiti Covid-19 pada Ahad lalu. – K! ONLINE


Jom lapor asnaf di Kedah
Oleh NORLIDA AKMAR IDROS

11 Mei 2021, 4:30 pm
ALOR SETAR – Lembaga Zakat Negeri Kedah (LZNK) mengalu-alukan orang ramai untuk menyalurkan maklumat tentang golongan asnaf, fakir miskin serta kumpulan mudah miskin yang terkesan akibat pandemik Covid-19.
Ketua Pegawai Eksekutifnya, Syeikh Zakaria Othman berkata, maklumat itu boleh dibuat pada bila-bila masa menerusi Jom Lapor Asnaf melalui aplikasi Zakat on Touch.
“Kita minta orang ramai bantu dengan menyalurkan maklumat tentang golongan tersebut termasuk peniaga yang terjejas teruk yang belum dibantu untuk kita bantu,” katanya pada sidang akhbar di Menara Zakat di sini hari ini.
Katanya, selain asnaf dan fakir miskin, golongan mudah miskin yang terdiri daripada mereka yang kehilangan kerja atau perniagaan terjejas secara tiba-tiba juga dalam perhatian LZNK.
“Jumlah golongan mudah miskin ini meningkat sepanjang pandemik Covid-19 ini dan kita akan lihat bantuan mengikut kesesuaian.
“Kumpulan ini biasanya diberikan bantuan sekali beri untuk membantu mereka bangkit semula,” ujarnya.

Menurutnya, penyaluran maklumat daripada penduduk setempat penting kerana ada golongan miskin yang menyembunyikan kesusahan hidup dihadapi mereka. – K! ONLINE


Polis gali lubang tutup laluan tikus di Gua Musang
Oleh AIMUNI TUAN LAH

11 Mei 2021, 5:18 pm
GUA MUSANG – Polis Gua Musang terpaksa menggali lubang di lima laluan tikus sekitar Kampung Tanah Putih di sini bagi menghalang kenderaan merentas negeri memasuki negeri ini.
Langkah itu dilakukan selepas laluan berkenaan yang dipasang kon dan penghadang simen sebelum ini telah dibuang pengguna jalan raya untuk merentas negeri melalui Jalan Gua Musang-Kuala Lipis.
Ketua Polis Daerah Gua Musang, Superintendan Sik Choon Foo berkata, pihaknya menutup lorong tikus itu kerana dipercayai sering dijadikan laluan kenderaan orang ramai yanh tiada surat kebenaran.
Katanya, sehubungan dengan itu, polis telah menutup sepenuhnya laluan tikus termasuk dengan meletakkan penghadang besi.
“Selain itu, kita turut melakukan pemantauan dan rondaan secara kerap di kawasan itu.
“Kita bertindak tegas untuk mengekang penularan wabak Covid-19 dan menyekat pihak yang cuba melepasi daerah atau memasuki negeri Kelantan melalui Gua Musang,” katanya.

Beliau berkata kepada pemberita selepas meninjau laluan tikus di Kampung Tanah Putih di sini hari ini.
Dalam perkembangan lain, menurut Choon Foo, aliran trafik memasuki Kelantan melalui sekatan jalan raya (SJR) di Kilometer 7, Jalan Gua Musang-Kuala Lipis di sini lengang ekoran Perintah Kawalan Pergerakan (PKP) yang bakal dilaksanakan di seluruh negara esok.
Katanya, kebanyakan pengguna jalan raya dilihat mematuhi arahan larangan aktiviti merentas daerah dan negeri. -K! ONLINE


Geng curi motosikal tumpas dalam dua jam
Oleh MOHD YUNUS YAKKUB

11 Mei 2021, 4:59 pm
KLANG – Kelicikan enam sekawan mencuri motosikal sejak sebulan lalu tumpas dalam tempoh dua jam sahaja apabila diberkas di Taman Bayu Tinggi, di sini kelmarin.
Kesemua suspek berusia 21 hingga 41 tahun itu diberkas pukul 6 pagi selepas melakukan jenayah kira-kira pukul 4.15 pagi.
Ketua Polis Daerah Klang Selatan, Asisten Komisioner Shamsul Amar Ramli berkata, penangkapan mereka susulan laporan polis daripada seorang lelaki yang merupakan ejen penghantaran kenderaan pada Ahad lalu.
Katanya, berdasarkan laporan sebuah motosikal jenis Honda RS 150 milik pelanggannya yang telah dikunci dan akan dihantar ke Kuching, Sarawak hilang di sebuah kondominium di Pelabuhan Klang.
“Bertindak atas maklumat, polis kemudiannya berjaya menahan enam suspek dalam tempoh dua jam pada hari sama.
“Turut dirampas tiga buah motosikal masing-masing jenis Honda RS150, Yamaha FZ150i dan 125 selain enjin motosikal Kawasaki KR150, satu bungkusan komponen Yamaha 125z yang telah dileraikan dan peralatan melakukan jenayah curi,” katanya ketika dihubungi Kosmo! hari ini.

Shamsul Amar memberitahu, siasatan mendapati mereka baharu aktif sejak sebulan lalu dengan modus operandinya adalah seorang ahli kumpulan itu akan mencari motosikal terutamanya motosikal jenis Yamaha 125Z dan Honda EX5 yang tidak berkunci di bahagian pemegang.
Tambah beliau, sasaran mereka adalah dengan memfokuskan di hadapan kawasan hotel bajet.
“Suspek kemudiannya akan memanggil rakan-rakannya untuk melarikan motosikal yang dikenalpasti itu.
“Sebuah motosikal yang dicuri akan dijual di pasaran gelap pada harga antara RM900 hingga RM1,000,” katanya.
Kata beliau, ujian air kencing mendapati kesemua suspek positif dadah jenis syabu dan ganja.
“Semakan mendapati empat daripada suspek tersebut mempunyai rekod lampau berkaitan jenayah, dadah dan trafik.
“Kesemua suspek mengaku terlibat dalam kes tersebut dan kini direman selama empat hari sehingga 13 Mei ini,” jelasnya.
Kes disiasat mengikut Seksyen 379A Kanun Keseksaan. -K! ONLINE


Polis tendang perut pengawal ditahan
11 Mei 2021, 2:23 pm
PETALING JAYA – Tindakan seorang anggota polis berpangkat Koperal menendang perut pengawal keselamatan di pangsapuri Sri Manja Court, Taman Sri Manja, di sini membawa padah apabila dia ditahan, semalam.
Dalam kejadian sekitar pukul 12.45 tengah hari kelmarin, suspek yang berusia 30-an dikatakan bengang apabila pengawal berkenaan lambat membuka palang pintu memasuki apartment tersebut.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, seorang pegawai kanan polis di Ibu Pejabat Polis Daerah Petaling Jaya membuat laporan berhubung perkara itu sekitar pukul 9 pagi pada hari yang sama.
“Laporan itu dibuat selepas pegawai berkenaan melihat satu rakaman video pergaduhan membabitkan seorang pengawal keselamatan dan anggota berkenaan yang bertugas di IPD Petaling Jaya tular di aplikasi WhasApp.
“Pertengkaran itu berpunca apabila mangsa yang juga pengawal keselamatan berusia 59 tahun lambat membuka palang pintu masuk kawasan kediaman berkenaan.
“Tindakan itu menyebabkan suspek (anggota polis) terpaksa memberhentikan kenderaan dan menunggu lama sebelum berlaku pertengkaran mulut antara mereka,” ujarnya dalam kenyataan hari ini.

Menurutnya, suspek mendakwa mangsa telah mengeluarkan perkataan kesat kepada suspek menyebabkannya tidak berpuas hati lalu menendang perut pengawal keselamatan itu.
“Suspek dikatakan turut mengugut mangsa kononnya mahu memukul pengawal keselamatan berkenaan menggunakan topi keledar miliknya.
“Mangsa dihantar ke Pusat Perubatan Universiti Malaya untuk mendapatkan rawatan lanjut,” ujarnya.
Katanya, polis memberkas anggota berkenaan untuk siasatan lanjut mengikut Seksyen 506/323 Kanun Keseksaan atas kesalahan ugutan jenayah serta mendatangkan kecederaan. – K! ONLINE


Pelajar IPT ditikam dan dicampak dari tingkat 26
11 Mei 2021, 2:45 pm
PETALING JAYA – Seorang pelajar sebuah institusi pendidikan tinggi (IPT) maut ditikam berkali-kali sebelum mayatnya dicampak melalui balkoni di sebuah kondominium di Damansara Perdana, pada Khamis lalu.
Mangsa warga tempatan yang berusia 24 tahun itu disyaki ditolak dari tingkat 26 dan mayatnya dijumpai dalam keadaan terbaring di tingkat dua bangunan bersebelahan yang dalam proses pembinaan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, polis menerima panggilan berkenaan kejadian itu daripada seorang lelaki warga tempatan sekitar pukul 1.17 tengah hari, pada hari yang sama.
“Hasil siasatan mendapati mayat mangsa dijumpai di tingkat dua kawasan pembinaan yang belum siap bersebelahan dengan bangunan kediaman tersebut dalam keadaan cedera di badan disyaki dibunuh.
“Bertindak atas maklumat dan hasil risikan, sepasukan polis dari Unit Jenayah Berat (D9), Ibu Pejabat Polis Daerah (IPD) Petaling Jaya telah memberkas seorang lelaki warga tempatan berumur 24 tahun di kawasan tempat letak kenderaan, Bandar Sunway, Subang Jaya sekitar pukul 4.25 petang,” ujarnya ketika sidang akhbar di IPD di sini hari ini.
Menurutnya, pemeriksaan terhadap suspek mendapati dia mengalami kecederaan di kedua-dua belah tangan dan mendapat kira-kira 100 jahitan dipercayai akibat bergelut dengan mangsa.

“Polis turut merampas beberapa barangan daripada suspek, antaranya telefon bimbit, serangkai kunci rumah dan kereta, sijil cuti sakit dan kad temu janji dari pusat perubatan swasta atas namanya.
“Hasil siasatan lanjut telah membawa kepada penemuan pakaian milik suspek yang berlumuran darah di kediamannya, di Taman Sri Kuching, Kuala Lumpur,” ujarnya.
Tambah beliau, hasil bedah siasat mendapati terdapat beberapa kesan tikaman pada badan mangsa sehingga menyebabkan berlaku pendarahan yang banyak.
“Motif pembunuhan dipercayai akibat tidak berpuashati berkenaan hasil jualan dadah dan juga masalah hutang antara suspek dan mangsa.
“Ujian saringan air kencing yang dijalankan mendapati suspek positif dadah jenis ganja dan kes disiasat mengikut Seksyen 302 Kanun Keseksaan kerana membunuh,” ujarnya. – K! ONLINE


Semakin sarat, Ain Edruce teruja tunggu saat kelahiran bayi sulung
11 Mei 2021, 3:21 pm
PETALING JAYA – Pengacara dan pelakon Ain Edruce yang sedang sarat hamil anak pertamanya dengan usia kandungan memasuki 39 minggu teruja untuk menanti kehadiran si kecil dalam keluarganya.
Ain atau nama lengkapnya Nurulain Edruce, 29, menerusi sebuah video ‘Reels’ dalam Instagramnya sebentar tadi sambil menunjukkan keadaan perutnya yang sudah memboyot.
“Nak masuk minggu ke-39 dah ni. Baby masih gembira, rileks kat dalam tak nak keluar.
“Bila nak keluar ni. Mummy dan daddy teruja sangat dah ni. Amirul kata sanggup tak tido malam nak jaga anak. Tak apa, kita tengok,” tulisnya.
Meskipun dijangka melahirkan pada 22 Mei ini, namun ruangan komen hantaran pengacara itu dihujani dengan doa peminat yang mengharapkan agar Ain menerima kelahiran bayi sulungnya pada 1 Syawal ini.
“Dia nak keluar waktu raya ni,” tulis seorang peminatnya.

April lalu, Ain pernah memberitahu bahawa dia dan suami, Amirul Hafiz masih belum mengetahui jantina bayi mereka kerana setiap kali membuat imbasan dan pemeriksaan, bayi dalam kandungannya akan ‘menyorok’.
Pasangan itu mendirikan rumah tangga pada 13 Disember 2019 dan mengumumkan kehamilan pertamanya pada 29 November tahun lalu. – K! ONLINE


Lisdawati bimbang suami sanggup ‘gadai nyawa’ demi rezeki
Oleh MOHAMMAD SHAHEMY AZMI

11 Mei 2021, 3:31 pm
PETALING JAYA – Pelakon Lisdawati terharu namun pada masa sama bimbang memikirkan keselamatan suaminya yang juga pelakon, Fauzi Nawawi sanggup membahayakan diri sendiri demi mencari rezeki buat keluarga.
Menerusi satu hantaran video yang dimuat naik Lisdawati dalam Instagramnya, pelakon berusia 43 tahun itu berkongsi aksi suaminya melakukan babak dilanggar sebuah kereta dalam sebuah filem terbaharu lakonannya.
“Ya Allah, kau pelihara suamiku ini. Sanggup menggadai nyawa untuk mencari rezeki buat kami sekeluarga,” tulis Lisdawati bimbang.
Ujar pelakon filem KL Menjerit itu, dahulu dia juga merupakan seorang wanita lasak dan amat gemarkan sukan mencabar.
Namun semakin lama perasaan teruja tehadap aktiviti sukan lasak bertukar bimbang seiring dengan peningkatan usianya.
“Bila umur tidak lagi muda, semua perasaan ada. Risau sebab anak paling kecil usianya baru mencecah dua tahun 10 bulan,” katanya.

Dalam hantaran berkenaan juga, Lisdawati sempat menitipkan pesanan untuk suaminya supaya menjaga diri ketika bekerja.
“Ayang (sayang) jaga diri tau. Saya sayangkan awak. Apa pun stunt (lagak ngeri) sayang masih berbisa.
Sebelum terkenal sebagai pelakon, Fauzi sememangnya merupakan seorang pelakon tambahan untuk melakukan adegan melibatkan aksi lagak ngeri bagi beberapa produksi drama dan telemovie bermula pada 1998.
Fauzi dan Lisdawati mendirikan rumah tangga pada 9 September 2007 dan dikurniakan empat cahaya mata. -K! ONLINE


Agong gusar peningkatan Covid-19
11 Mei 2021, 3:02 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa bimbang terhadap situasi terkini kes Covid-19 yang tidak menunjukkan tanda-tanda penurunan.
Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda berharap agar pihak kerajaan, swasta, pertubuhan bukan kerajaan (NGO) serta rakyat melipatgandakan usaha untuk melandaikan kes positif harian wabak Covid-19.
“Baginda bertitah agar semua pihak berganding bahu membantu kerajaan serta petugas barisan hadapan menjayakan pelaksanaan Program Imunisasi Covid-19 Kebangsaan (PICK) dalam usaha memerangi wabak berbahaya ini.
“Kerajaan serta semua pihak bertanggungjawab diminta untuk membantu rakyat yang terjejas teruk akibat penularan wabak Covid-19 untuk meneruskan kelangsungan kehidupan mereka,” katanya dalam satu kenyataan di sini hari ini.
Baginda turut menasihati rakyat untuk duduk di rumah jika tiada urusan penting di luar susulan pelaksanaan Perintah Kawalan Pergerakan (PKP) yang dikenakan di seluruh negara mulai esok hingga 7 Jun depan.
“Seri Paduka Baginda menjelaskan bersama kita bantu petugas barisan hadapan mengekang rantaian jangkitan Covid-19 di negara dengan berkesan.

“Masyarakat juga secara umumnya dilarang merentas negeri dan dearah seperti diputuskan Majlis Keselamatan Negara dan Kementerian Kesihatan selaras dengan prinsip menjaga kemaslahatan ummah dan juga hifzu al-nafs (menjaga nyawa),” katanya.
Jelasnya, Seri Paduka Baginda menzahirkan keyakinan bahawa penularan wabak Covid-19 ini mampu dikurangkan dengan kerjasama semua pihak.
Sempena bulan Ramadan yang mulia ini, Yang di-Pertuan Agong bersama Raja Permaisuri Agong Tunku Hajah Azizah Aminah Maimunah Iskandariah mengajak rakyat berdoa supaya negara sentiasa diberkati dan dilindungi daripada ancaman wabak Covid-19. – K! ONLINE


Rampas mercun, bunga api RM1.14 juta
Oleh ALICIA JOHNY KUEH

11 Mei 2021, 3:33 pm
KUCHING – Jabatan Kastam Diraja Malaysia (JKDM) Sarawak merekodkan rampasan terbesar tahun ini setelah mematahkan cubaan menyeludup masuk mercun dan bunga api bernilai lebih RM1.14 juta termasuk cukai pada 1 Mei lalu.
Pengarah Kastam Sarawak, Herman Shah Abdullah berkata, kejayaan operasi terbabit adalah hasil penahanan dua buah lori treler yang mengangkut dua buah kontena di Jalan Batu 7 menuju ke Jalan Haji Baki/Batu Kitang semasa aktiviti rondaan Ops Letup 2021.
Difahamkan kedua-dua kontena itu dirancang tiba di Kuching dari Bintulu pada lewat malam bagi mengelak dihidu oleh pihak berkuasa.
“Walau bagaimanapun kontena-kontena tersebut tiba di Kuching lebih awal dan berjaya ditahan oleh pasukan operasi Bahagian Penguatkuasaan JKDM Kuching.
“Pemeriksaan rapi ke atas kontena tersebut telah menemui mercun dan bunga api pelbagai jenama yang dianggarkan seberat 46.7 tan dengan anggaran nilai berjumlah RM754,152.12 serta anggaran cukai berjumlah RM386,198.88,” katanya pada sidang media di Kawasan Perindustrian Sejingkat di sini, hari ini.
Herman Shah turut memaklumkan bahawa tiga individu berusia dalam lingkungan 44 ke 60 tahun telah ditahan untuk membantu siasatan.

Beliau juga berkata barangan terbabit dipercayai telah diimport dari China menggunakan permit import yang sah.
“Namun, pengimport dipercayai telah membuat pengikraran yang tidak benar kerana kuantiti mercun dan bunga api yang diikrar adalah tidak sama dengan kuantiti yang diimport dengan tujuan menipu pembayaran cukai.
“Selain itu, terdapat beberapa jenis mercun dan bunga api yang tidak tersenarai dalam lesen import yang dikeluarkan oleh Polis Diraja Malaysia (PDRM),” jelasnya.
Mercun dan bunga api itu dipercayai akan dibekalkan di sekitar Bandaraya Kuching selaras dengan permintaan yang tinggi menjelang musim perayaan Hari Raya Aidilfitri dan Gawai Dayak.
Kes akan disiasat di bawah Seksyen 133(1)(a) kerana membuat pengikraran yang tidak benar dan Seksyen 135(1)(g) kerana cubaan mengelak pembayaran cukai secara frod, Akta Kastam 1967.
Sehingga 9 Mei tahun ini, Sarawak telah merampas sejumlah 60.17 tan mercun dan bunga api haram dengan anggaran nilai keseluruhan RM795,076.07 dan jumlah anggaran cukai bernilai RM513,166.87 dalam 15 kes. – K! ONLINE


Polis dikait Geng Nicky bebas dengan jaminan
Oleh NUZULSHAM SHAMSUDDIN

11 Mei 2021, 2:38 pm
KUALA LUMPUR – Mahkamah Tinggi di sini hari ini membatalkan permohonan habeas corpus yang difailkan seorang pegawai penyiasat kanan polis yang ditahan di bawah Akta Kesalahan Keselamatan (Langkah-Langkah Khas) 2012 (SOSMA) kerana dipercayai mempunyai kaitan dengan kumpulan jenayah terancang Geng Nicky.
Hakim Mohamed Zaini Mazlan memutuskan demikian selepas pegawai kanan polis tersebut iaitu Asisten Superitendan (ASP) Baldev Singh Gurdial Singh, 36, selaku pemohon menarik balik permohonan habeas corpus tersebut.
“Saya membatalkan permohonan (habeas corpus) ini, ” kata Mohamed Zaini.
Terdahulu peguam Meneesha Kaur yang mewakili pemohon memaklumkan kepada mahkamah bahawa sebelum ini pihaknya telah mendapat arahan daripada anak guamnya untuk menarik balik permohonan tersebut.
“Pemohon (Baldev Singh) telah diberikan jaminan polis di Ibu Pejabat Polis Kontinjen (IPK) Johor, pemohon juga telah dibebaskan pada 5 Mei lalu, pohon harbeas corpus ini di tarik balik, ” kata Maneesha.
Peguam Persekutuan Norazlin Mohamad Yusoff yang mewakili responden-responden mengesahkan perkara tersebut dan tidak membantah dengan permohonan itu.

Baldev Singh memfailkan permohonan habeas corpus pada 30 April lalu dengan menamakan Superitendan Amran Mohd. Jusin (pegawai penyiasat) dan Ketua Polis Negara masing-masing sebagai responden pertama dan kedua.
Berdasarkan afidavit sokongan pemohon yang difailkan bersama permohonan itu, Baldev Singh mendakwa beliau ditahan pada 26 April lalu di ibu negara untuk siasatan yang melibatkan suatu kes jenayah di bawah Seksyen 130V Kanun Keseksaan yang dibaca bersama dengan SOSMA.
Dalam permohonan itu, Baldev Singh mendakwa beliau tidak pernah terlibat dengan apa-apa kes yang berkaitan di bawah Seksyen 130V dan penahanannya di luar skop serta jangkaan seksyen berkenaan atau di bawah peruntukan SOSMA selain penahanannya adalah tidak sah serta bertentangan dengan Perlembagaan Persekutuan.
Pada 9 April lalu, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas tuduhan terbabit dalam kumpulan Geng Nicky.
Ketua Polis Johor Datuk Ayob Khan Mydin Pitchay dalam sidang medianya pada 27 April lalu berkata, seramai 10 pegawai Polis Diraja Malaysia dan dua pegawai Suruhanjaya Pencegahan Rasuah Malaysia ditahan dalam Ops Pelican 3.0 Fasa 2 yang dijalankan Polis Kontinjen Johor kerana dipercayai terbabit dengan kegiatan jenayah kumpulan itu. – K! ONLINE


Isytihar 9.65 juta batang rokok sebagai karpet
Oleh MOHD SYALMIZI HAMID

11 Mei 2021, 3:44 pm
SEBERANG PERAI – Jabatan Kastam Diraja Malaysia Pulau Pinang menggagalkan cubaan menyeludup 9.65 juta batang rokok putih tanpa cukai menerusi dua serbuan di Pelabuhan Klang, Selangor pada Rabu dan Jumaat lalu.
Keseluruhan rokok bernilai RM772,000 dan cukai bernilai RM6.3 juta itu dipercayai cuba diseludup dengan kontena.
Pengarahnya, Abdul Halim Ramli berkata, pihaknya menahan empat lelaki berusia 30-an menerusi kedua-dua serbuan semasa menahan lori kontena berkenaan.
“Pada serbuan pertama, pemandu lori ditahan bersama 495 master case (kotak rokok besar) rokok putih disyaki tidak berkastam bernilai RM396,000 dan cukai RM3.17 juta.
“Pasukan sama turut menahan dua orang disyaki pengimport dan seorang ajen penghantar bersama 470 sarung rokok putih bernilai RM376,000 dan cukai RM3.14 juta,” katanya pada sidang akhbar di Butterworth di sini hari ini.
Abdul Halim berkata, siasatan pihaknya mendapati sindiket terbabit mengisytiharkan kontena berkenaan sebagai karpet.

“Melalui dokumen-dokumen yang diperolehi, dagangan itu disyaki berasal dari sebuah negara di Asia Barat.
“Terdapat kemungkinan jika kedua-dua tangkapan itu mempunyai kaitan, namun kita sedang menyiasat,” katanya lagi.
Beliau berkata, kes disiasat mengikut Seksyen 135(1)(e) dan Seksyen 135(1)(g) Akta Kastam 1967 serta Seksyen 74(1)(e) Akta Eksais 1976. – K! ONLINE


PGA rampas 800 kilogram beras, beras pulut
Oleh YATIMIN ABDULLAH

11 Mei 2021, 3:26 pm
TUMPAT – Pasukan Gerakan Am (PGA) Batalion 8 merampas sebanyak 800 kilogram (kg) beras dan beras pulut seludup yang dipercayai untuk bekalan semasa Hari Raya Aidilfitri di kawasan pangkalan haram Kuala Tat di sini semalam.
Pegawai Pemerintah Medan PGA Superintendan Azhari Nusi berkata, rampasan bernilai RM4,400 itu dilakukan selepas memeriksa sebuah kereta jenis Proton Wira Aeroback yang diletakkan di kawasan itu pada pukul 7.45 malam.
Beliau berkata, anggota PGA melihat kereta berkenaan diparkir di kawasan itu dalam keadaan mencurigakan dengan pemandunya tidak ditemui ketika pihaknya melakukan rondaan rutin.
“Pemeriksaan lanjut di belakang kereta itu telah menjumpai bungkusan beras dan beras pulut masing-masing seberat 400 kg.
“Siasatan awal mendapati kesemua barangan itu dipercayai diseludup dari negara jiran menggunakan laluan tikus,” katanya dalam satu kenyataan hari ini.
Menurut Azhari, pihaknya tidak menolak kemungkinan beras itu untuk dijual di pasaran tempatan menjelang sambutan Hari Raya Aidilfitri dan kes disiasat mengikut Seksyen 20 Akta Kawal Selia Padi dan Beras Negara 1994. – K! ONLINE


Empat kali lebah bersarang di rumah
Oleh KOSMO!

11 Mei 2021, 2:52 pm
DECATUR, GEORGIA – Seorang wanita di negeri Georgia, Amerika Syarikat berang apabila berulang kali menjumpai sarang lebah mengandungi sekurang-kurangnya 100,000 ekor lebah di rumahnya, lapor majalah People kelmarin.
Lisa Ohrmundt memberitahu agensi berita CNN bahawa dia menjumpai sarang tersebut di  kediamannya bulan lalu selepas ternampak lebah terbang di dalam rumahnya sebelum menghilang.
Syarikat kawalan serangga,  Georgia Bee Removal dipanggil ke kediaman tersebut dan mengeluarkan dua bekas penuh berisi lebah.
Ohrmundt mendedahkan, ia bukan pertama kali rumahnya dipenuhi serangga itu.
Sebelum ini, dia sudah membuang lebah di rumahnya sebanyak empat kali sejak berpindah ke situ 14 tahun lalu.
“Pada 2017, kami telah mengeluarkan satu sarang lebah yang sangat besar. Beberapa tahun kemudian, kami mengeluarkan satu sarang lebah yang kecil.

“Sekitar minggu lalu pula, kami mengeluarkan satu lagi sarang lebah yang kecil. Harapnya ini yang terakhir,” kata wanita itu.
Selepas dihurung lebah yang banyak pada 2017, Ohrmundt dimaklumkan oleh jirannya bahawa pemilik kediaman itu sebelumnya juga mengalami masalah yang sama.
Pengarah Operasi Georgia Bee Removal, Bobby Chaison berkata,  mereka terpaksa memotong sebahagian siling untuk mengeluarkan lebah-lebah itu.
Chaisson bagaimanapun tidak tahu mengapa lebah-lebah tersebut kembali ke rumah Ohrmundt. – Agensi


Raikan Aidilfitri sebagai bangsa bersatu – Agong
Oleh KOSMO!

12 Mei 2021, 9:11 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan selamat menyambut Hari Raya Aidilfitri kepada seluruh rakyat Malaysia yang akan meraikannya esok.
Dalam titah perutusan sempena Hari Raya Aidilfitri yang disiarkan menerusi saluran TV 1 malam ini, Seri Paduka bertitah agar seluruh rakyat menyambut hari raya ini sebagai satu bangsa Malaysia yang bersatu padu dan dengan penuh rasa kesyukuran.
Seri Paduka juga menyeru seluruh rakyat agar terus melangkah ke hadapan dengan menjaga kesihatan diri dan mematuhi semua peraturan yang telah digariskan bagi membendung penularan pandemik Covid-19.
“Saban tahun, Aidilfitri disambut dengan penuh kegembiraan merentasi agama dan bangsa. Anak rantau akan pulang ke kampung halaman, ziarah menziarahi menjadi amalan di samping menikmati juadah tradisi yang disajikan.
“Sesungguhnya, manusia hanya mampu merancang, Allah menentukan segalanya. Dalam ikhtiar untuk memerangi pandemik Covid-19, Aidilfitri pada tahun ini disambut dalam suasana berbeza dari kelaziman.
“Beta menyedari, rakyat terpaksa akur dengan pelbagai peraturan yang dikuatkuasakan demi membendung penularan pandemik Covid-19,” titah Seri Paduka.

Al-Sultan Abdullah bertitah, baginda juga melihat dan mendengar keluh kesah sebilangan rakyat yang terkesan dengan pelbagai dugaan yang melanda, namun segala pelaksanaan norma baharu adalah untuk kebaikan serta masa depan bersama.
Justeru titah Seri Paduka, semangat ukhuwah dan kesabaran dari seluruh rakyat Malaysia adalah sangat dituntut dalam usaha untuk melawan pandemik ini.
“Janganlah pula kita melupakan kerukunan hidup bermasyarakat menerusi tutur kata yang menanam benih-benih perbalahan sesama kita. Sebaliknya, marilah kita bersyukur kerana kita masih lagi dapat melaksanakan ibadah di bulan Ramadan dan dikurniakan pula kesihatan untuk menyambut Syawal.
“Pada hari penuh keberkatan ini, marilah kita menghargai pengorbanan seluruh rakyat Malaysia tanpa mengira bangsa ataupun agama, yang telah sama-sama memerangi pandemik Covid-19 ini,” titah Seri Paduka.
Al-Sultan Abdullah juga menzahirkan penghargaan kepada petugas barisan hadapan negara, Angkatan Tentera Malaysia (ATM), Polis Diraja Malaysia (PDRM), petugas perkhidmatan kesihatan serta semua agensi kerajaan yang diamanahkan menjaga kesejahteraan, keamanan dan kedaulatan negara. – K!ONLINE


Israel ‘koyak’ diserang ‘Bawang Rangers’ Malaysia
Oleh MUHD AFIQ AL-HAFIZ MAT YUSOF

12 Mei 2021, 9:05 pm
PETALING JAYA – Tindakan netizen Malaysia yang menularkan poster #ShameonIsrael sebelum ini termasuk meninggalkan komen-komen mengecam tindakan pengeboman di laman sosial menyebabkan rakyat di negara itu ‘koyak’.
Kosmo! difahamkan, penularan poster berkenaan yang bermula pada pukul 4.59 petang hingga 11.59 tengah malam ini telah menyebabkan ia mendapat perhatian di seluruh dunia.
Terbaharu, perjuangan rakyat Malaysia mengutuk sekeras-kerasnya tindakan Israel menerusi laman sosial dengan menggunakan #IsraelKoyak menyebabkan ia menjadi sohor dengan lebih 43 ribu kali ciapan.
Rata-rata ‘Tentera Bawang’ atau lebih dikenali ‘Bawang Rangers’ dari negara ini bersatu padu menyerang laman sosial Pasukan Keselamatan Israel (IDF) termasuk netizen dari Israel.
Menerusi sebuah kenyataan yang tular, rakyat di negara ini tidak akan berdiam dengan apa yang tentera Israel lakukan terhadap rakyat di Palestin yang telah melanggar hak asasi manusia.
Kenyataan tersebut turut mengajak seluruh rakyat Malaysia ‘menyerang’ mereka dengan memuat naik poster berkenaan di laman Facebook, Instagram dan Twitter sebanyak yang mungkin.

Terdahulu, Kosmo! melaporkan laman Facebook Pasukan Keselamatan Israel (IDF) kembali dihujani komen-komen dari ‘tentera bawang’ Malaysia yang rata-ratanya mengecam serta memperlekehkan tindakan pengeboman oleh pasukan berkenaan ke atas penduduk Palestin di Gaza.
Pelbagai komen yang mendoakan kegagalan serta kehancuran pasukan tersebut dan Israel ditinggalkan oleh pengguna Facebook dari Malaysia sebagai tanda sokongan kepada perjuangan serta pengorbanan penduduk Palestin mempertahankan tanah air mereka. -K! ONLINE.


Jangkitan dalam komuniti semakin meruncing
Oleh SITI A'ISYAH SUKAIMI

12 Mei 2021, 8:24 pm
PUTRAJAYA – Keadaan penularan jangkitan Covid-19 di dalam komuniti semakin meruncing malah pada tahun ini sahaja, terdapat peningkatan kluster-kluster yang begitu ketara.
Menurut laporan Kementerian Kesihatan (KKM), 435 kluster komuniti direkodkan sehingga kini dengan 129 daripadanya masih aktif serta berpunca daripada jangkitan kontak keluarga dan kontak rapat, aktiviti keraian, pengebumian, perkahwinan, perayaan serta lain-lain aktiviti sosial.
Ketua Pengarah Kesihatan, Tan Sri Dr. Noor Hisham Abdullah berkata, kini lebih banyak kes Variant of Concern (VOC) dikesan selain peningkatan kluster terutamanya kluster rentas negeri.
“Selain itu, kenaikan sehingga 70 peratus kes jangkitan sporadik dalam komuniti dan kenaikan sehingga 80 peratus kes tidak bergejala juga semakin membimbangkan.
“Justeru, masyarakat seharusnya mengambil iktibar dan berusaha untuk mengelakkan daripada dijangkiti virus Covid-19 yang berbahaya ini,” katanya dalam satu kenyataan akhbar di sini hari ini.-K! ONLINE


Anak lembu bermata tiga, lengkap dengan kelopak dan bulu mata
Oleh KOSMO!

12 Mei 2021, 9:48 pm
LONDON – Seorang doktor haiwan terkejut apabila menemui seekor anak lembu yang mempunyai tiga mata serta lengkap dengan kelopak dan bulu mata, lapor akhbar Daily Star semalam.
Malan Hughes, yang ketika itu ingin menjalankan ujian bakteria lembu di sebuah ladang terkejut apabila terlihat seekor anak lembu yang mempunyai rupa fizikal yang luar biasa.
“Saya pernah melihat pelbagai perkara aneh termasuk haiwan yang dilahirkan dengan dua kepala, namun tidak pernah melihat sesuatu seumpama ini,” ujarnya.
Tambah Hughes, mata tambahan itu adalah lembap dan kelihatan baik, namun terdapat sejenis cecair seperti pelincir pada bahagian tersebut.
“Dari jauh, mata ketiganya kelihatan baik. Namun, kelopak dan bulu mata anak lembu itu agak lembap, seolah-olah terdapat cecair pelincir yang keluar,” katanya.
Anak lembu yang dianggarkan berumur empat bulan itu bagaimanapun bersikap normal, sama seperti anak-anak lembu yang lain, selain tidak dapat dipastikan sama ada ia boleh melihat daripada bahagian belakang matanya.

“Seperti amalan perubatan biasa, kami akan merawatnya sama seperti anak-anak lembu yang lain,” ujar Hughes. – AGENSI


Polis siasat Tun Mahathir langgar SOP
Oleh NUR AMALINA AZMAN

12 Mei 2021, 8:27 pm
LANGKAWI – Polis menjalankan siasatan mengenai video perlanggaran prosedur operasi standard (SOP) oleh bekas Perdana Menteri, Tun Dr. Mahathir Mohamad ketika hadir program sumbangan di sebuah surau di sini, Sabtu lalu.
Ketua Polis Daerah Langkawi, Asisten Komisioner Shariman Ashari berkata, siasatan itu dilakukan susulan video tersebut dimuat naik di akaun Facebook Najib Razak yang memaparkan Mahathir tidak mengimbas MySejahtera dan suhu ketika hadir pada program berkenaan.
“Semakan mendapati ia berlaku pada pagi, 8 Mei 2021 di Surau Raudhatul Jannah, Kuala Teriang, Langkawi,” katanya dalam satu kenyataan di sini hari ini.
Beliau memberitahu, pihak polis akan menjalankan siasatan di bawah Sesyen 269 Kanun Keseksaan dan Peraturan 16 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) 2021.
Terdahulu, Kosmo! Online hari ini melaporkan Mahathir memohon maaf atas kesalahan melanggar SOP kerana tidak mengambil suhu badan ketika memenuhi program sumbangan di surau tersebut.
Video berdurasi dua minit 29 saat yang memaparkan Mahathir yang juga Ahli Parlimen Langkawi melanggar kesalahan SOP tular di media sosial sejak semalam. – K! ONLINE


PKP 3.0 bukan tindakan zalim, keputusan sukar tetapi mesti dibuat – PM
Oleh NOR IDAYU BOSRO

12 Mei 2021, 9:25 pm
PUTRAJAYA – Perdana Menteri menyifatkan keputusan melaksanakan Perintah Kawalan Pergerakan (PKP) kali ini bukanlah perkara main-main sebaliknya ia adalah satu keputusan yang sukar tetapi mesti dibuat.
Tan Sri Muhyiddin Yassin berkata, beliau sedar keputusan melaksanakan PKP lebih-lebih lagi menjelang sambutan Aidilfitri pada 1 Syawal esok bukanlah satu keputusan popular.
Beliau berkata, keputusan itu bukanlah satu tindakan kejam sebaliknya untuk melindungi nyawa masyarakat ketika negara bergelut memerangi gelombang ketiga Covid-19 yang lebih mencabar dengan kehadiran varian baharu lebih ganas seperti yang dialami di India, United Kingdom, Brazil, Afrika Selatan dan beberapa buah negara lain.
“Ada yang marah kepada saya. Kenapa ambil tindakan begini ketika umat Islam akan menyambut 1 Syawal esok.
“Sudahlah tak boleh balik kampung. Nak ziarah keluarga dan sahabat handai pun tak boleh. Zalim sangatkah kerajaan ini? Saya bukan zalim. Saya ambil keputusan ini untuk lindungi nyawa saudara-saudari,” katanya.
Perdana Menteri berkata demikian ketika menyampaikan perutusan khas sempena Hari Raya Aidilfitri yang disiarkan secara langsung di Radio Televisyen Malaysia malam ini.

Dalam nada penuh keinsafan, Muhyiddin berkata, keputusan itu mungkin tidak memuaskan hati masyarakat namun, pada hematnya adalah tepat yang perlu dilakukan untuk menyelamatkan kehidupan dan masa depan rakyat sekalian.
“Saya faham dan sedar anda marah kepada saya tetapi ini ikhtiar saya dan kerajaan untuk jaga nyawa saudara dan saudari. Selebihnya, saya serahkan kepada Allah S.W.T,” katanya.
Sementara itu, memberikan situasi jika kebenaran ziarah rumah ke rumah dibenarkan, Muhyiddin berkata, keadaan itu akan menyukarkan lagi usaha untuk memutuskan rantaian jangkitan Covid-19.
“Kalau saya benarkan ziarah dari rumah ke rumah, manalah tahu ada tetamu yang datang ke rumah saudara-saudari itu positif Covid-19. Ini kerana ramai pesakit Covid-19 tidak menunjukkan apa-apa simptom. Dia sendiri pun tidak tahu dia dijangkiti.
“Selepas itu dia pergi ke rumah orang lain. Berjangkit pula kepada tuan rumah itu. Kalau dia ziarah 10 buah rumah, maka 10 keluarga akan dijangkiti Covid-19. Akhirnya, habis sahaja kita merayakan Aidilfitri, jumlah kes positif mungkin melonjak ke puluhan ribu sehari,” katanya.
Dalam pada itu, Perdana Menteri berkata,  langkah-langkah yang diambil oleh kerajaan tidak semestinya memberi 100 peratus jaminan bahawa angka-angka kes Covid-19 di negara ini tidak akan meningkat.
Beliau sebaliknya berkata, ia bergantung kepada sejauh mana kita semua patuh kepada prosedur oeprasi standard (SOP) yang ditetapkan.
“Ia bergantung kepada disiplin kendiri kita masing-masing. Sejauh mana kita berdisiplin dan beristiqamah dalam melawan virus ini,” katanya.
Pada masa sama, Muhyiddin merayu kepada masyarakat untuk meningkatkan disiplin diri, dan mematuhi SOP pada setiap masa.
“Kita hidup di zaman pandemik. Samalah seperti kita hidup di zaman perang. Kita mesti mencari pelindungan di setiap masa untuk menyelamatkan nyawa dan pelindungan yang terbaik ialah di rumah kita sendiri.
“Anggaplah ini sebagai suatu pengorbanan untuk kita bersama-sama melawan pandemik ini,” katanya.
Dalam pada itu, Muhyiddin menzahirkan setinggi-tinggi penghargaan dan terima kasih kepada semua para petugas barisan hadapan atas khidmat bakti, penat lelah serta pengorbanan siang dan malam bertugas untuk memastikan kesejahteraan dan keselamatan rakyat.
“Saya doakan agar saudara dan saudari diberikan ketabahan dalam menjalankan tugas dan sentiasa dikurniakan kesihatan yang baik,” ujarnya. -K! ONLINE


[KEMASKINI] Bapa temui mayat anak di dasar kelong
Oleh TOREK SULONG

12 Mei 2021, 11:39 pm
PASIR PUTEH – Mayat seorang kanak-kanak warga Kemboja yang dikhuatiri terjatuh ketika bermain di sekitar kawasan kelong ternakan ikan air tawar di Sungai Semerak di sini ditemui kira-kira 25 meter dari lokasi mangsa hilang.
Ketua Balai Bomba dan Penyelamat Tok Bali, Pegawai Bomba Kanan Ahmed Mazdan Jusoh berkata, mayat, Saini Omar,4, ditemui di dasar kawasan kelong itu oleh bapanya, Omar Zaini, 30, yang menyelam untuk mencari anaknya pada pukul 8.30 malam.
Saini
Katanya, tindakan nekad itu dilakukan oleh bapa mangsa ketika anggota bomba dan penyelamat menghentikan sementara operasi mencari dan menyelamat untuk berbuka puasa.
“Mangsa ditemui oleh bapanya di dasar sungai berkenaan berhampiran kelong bersebelahan.
“Anggota bomba menyelesai prosedur mencari dan menyelamat dengan menyerahkan mangsa yang ditemui itu kepada pihak polis untuk tindakan lanjut,” katanya ketika dihubungi Kosmo! sebentar tadi.
Menurut Ahmed Mazdan, mayat mangsa dihantar ke Hospital Tengku Anis (HTA) di sini untuk proses bedah siasat.

Kosmo! Online hari ini, melaporkan Saini dikhuatiri hilang sewaktu dia bermain sendirian di kawasan kelong yang juga menjadi tempat tinggal keluarganya kira-kira pukul 12.30 tengah hari tadi.-K! ONLINE


Rumah dalam persiapan raya nyaris musnah terbakar
Oleh NOR AINNA HAMZAH

12 Mei 2021, 9:18 pm
TAMPIN – Tindakan pantas sepasukan bomba berjaya menyelamatkan sebuah rumah di Blok 1, Felda Jelai 4, Gemas, di sini daripada musnah dimamah api petang tadi.
Dalam kejadian berkenaan, sepasukan anggota bomba dari Balai Bomba dan Penyelamat Gemas bergegas ke lokasi kejadian sebaik menerima panggilan pada pukul 2.36 petang.
Menurut Ketua Balai Bomba dan Penyelamat Gemas, Mohd Farid Abu Bakar, sebaik tiba di lokasi pada pukul 2.58 petang, api masih ada di bahagian ruang tamu rumah dan pasukannya mengambil masa dua minit bagi mengawal kebakaran.
“Kebakaran dipercayai melibatkan perkakas elektrik di ruang tamu rumah, namun berjaya dipadamkan sebelum merebak ke kawasan lain.
“Ketika kejadian, hanya terdapat ketua keluarga iaitu lelaki berusia lingkungan 40an di rumah berkenaan yang sedang membuat persiapan raya dengan membersihkan rumah,” katanya ketika dihubungi, di sini, tadi.-K! ONLINE


Kluster Telipot tercetus di premis perniagaan
Oleh MUHAMMAD AYMAN GHAFFA

12 Mei 2021, 9:53 pm
KOTA BHARU – Salah satu daripada dua kluster baharu yang dicatatkan di Kelantan hari ini iaitu Kluster Telipot tercetus di premis perniagaan di sekitar kawasan tersebut.
Jabatan Kesihatan Negeri Kelantan (JKNK) dalam satu kenyataan berkata, kes indeks bagi kluster itu dilaporkan berlaku daripada seorang lelaki berusia 30 tahun yang positif Covid-19 pada 4 Mei lalu hasil saringan individu bergejala.
Katanya, kes dalam kluster itu dikesan mula bergejala pada 30 April lalu.
“Nama kluster ini merujuk kepada lokaliti premis perniagaan yang berlaku penularan kes-kes dilaporkan berlaku iaitu di Telipot, Kota Bharu.
“Sehingga hari ini, seramai 188 individu telah disaring dengan 46 kes dikesan positif Covid-19 dalam kluster itu,” kata kenyataan tersebut.
Katanya, Kluster Telipot itu melibatkan daerah Kota Bharu, Tumpat, Tanah Merah, Machang, Bachok dan Pasir Puteh.

Sementara itu, menurut kenyataan itu, satu lagi kluster baharu dilaporkan di Kelantan hari ini adalah Kluster Kampung Tok Sangkut di Pasir Mas dengan kes indeks bermula daripada seorang wanita berusia 47 tahun yang positif Covid-19 hari ini.
“Kes mula bergejala dalam kluster ini dikesan pada 5 Mei lalu dan seramai 43 individu telah disaring dengan 10 kes dikesan positif Covid-19,” katanya.-K! ONLINE


62 kes varian Afrika Selatan, dua varian India dikesan
Oleh SITI A'ISYAH SUKAIMI

12 Mei 2021, 8:20 pm
PUTRAJAYA – Sebanyak 62 kes varian Afrika Selatan B.1.351 dan dua kes varian India B.1.617 masing-masing satu kes sublineage B.1.617.1 dan B.1.617.2 dikesan setakat ini.
Ketua Pengarah Kesihatan, Tan Sri Dr. Noor Hisham Abdullah berkata, 14 kes dijangkiti varian Afrika Selatan B.1.351 melibatkan Kluster Kampung Domis (tujuh kes) serta Kluster Bangkahulu dan Kluster Bayan Cenderawasih dengan masing-masing satu kes.
Beliau berkata, empat lagi kes ialah saringan kontak rapat manakala satu lagi kes membabitkan jangkitan Covid-19 selepas divaksin.
Selain itu, katanya, satu kes import warga asing dijangkiti varian Indian B.1.617.2 dikesan di Malaysia iaitu kes tiba pada 7 April dan menjalani ujian Covid-19 di Pintu Masuk Antarabangsa.
“Ujian saringan pada 7 dan 12 April adalah negatif, namun dilaporkan positif pada 21 April.
“Kes dibawa ke Unit Kecemasan dan Trauma setelah mengalami gejala yang serius manakala, keadaan kesihatannya terus merosot dan dilaporkan meninggal dunia pada 1 Mei,” katanya dalam satu kenyataan akhbar di sini hari ini.

Sementara itu, Noor Hisham berkata, negara ‘dikejutkan’ dengan pelaporan angka kematian Covid-19 tertinggi sebanyak 39 kes hari ini sekali gus menjadikan jumlah kematian keseluruhan setakat ini sebanyak 1,761 kes.-K!ONLINE


Kelantan benarkan enam individu dalam majlis akad nikah
Oleh ROHANA MOHD. NAWI

12 Mei 2021, 8:12 pm
KOTA BHARU – Seramai enam individu termasuk pasangan pengantin dibenarkan untuk menghadiri majlis akad nikah di Kelantan sepanjang tempoh pelaksanaan Perintah Kawalan Pergerakan (PKP).
Pengarah Jabatan Hal Ehwal Agama Islam Negeri Kelantan (Jaheaik), Datuk Che Mohd. Rahim Jusoh, berkata, selain pasangan pengantin, seorang jurunikah, seorang wali dan dua orang saksi dibenarkan hadir dalam majlis itu bermula 12 Mei hingga 7 Jun.
Katanya, majlis akad nikah perlu dilaksanakan dalam tempoh tidak lebih satu jam dan hanya boleh dilakukan di premis persendirian, surau atau masjid dengan pematuhan prosedur operasi standard (SOP) yang ditetapkan.
“Penganjuran majlis perkahwinan, pertunangan dan majlis resepsi tidak dibenarkan.
“Sepanjang tempoh PKP, semua kursus praperkahwinan, perkhidmatan khidmat nasihat atau runding cara dijalankan secara dalam talian,” katanya dalam satu kenyataan di sini hari ini.
Menurut Che Mohd. Rahim, sebarang arahan atau peraturan tertakluk kepada ketetapan yang dikeluarkan Majlis Keselamatan Negara dan Kementerian Kesihatan (KKM).-K! ONLINE


Patuhi SOP ketika Hari Raya Aidilfitri
Oleh MUHD AFIQ AL-HAFIZ MAT YUSOF

12 Mei 2021, 6:39 pm
PETALING JAYA – Kerajaan mengingatkan orang ramai untuk sentiasa mematuhi prosedur operasi standard (SOP) ketika menyambut Hari Raya Aidilfitri esok.
Menteri Kanan (Pertahanan), Datuk Seri Ismail Sabri Yaakob berkata, negara sedang berada dalam fasa Perintah Kawalan Pergerakan (PKP) selepas sekian lama menempuh alam Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).
“Untuk melaksanakan PKP seperti ini, ia bukan pilihan bagi sesebuah negara tetapi disebabkan pandemik yang semakin membimbangkan, langkah ini terpaksa diambil demi keselamatan dan kesejahteraan rakyat.
“Justeru, dalam tempoh PKP, kerajaan mengingatkan orang ramai untuk sentiasa patuhi SOP yang ditetapkan terutama ketika Hari Raya Aidilfitri yang akan disambut esok,” katanya dalam satu kenyataan di sini hari ini.
Mengulas lanjut, sentiasa mengamalkan kawalan kendiri termasuk menjaga kebersihan diri sepanjang perayaan.
“Janganlah sesekali kita leka kerana kealpaan akan menyebabkan kesan yang negatif.

“Di kesempatan ini, saya ingin mengucapkan Hari Raya Aidilfitri kepada semua umat Islam di Malaysia. Maaf Zahir dan Batin. Sentiasa patuhi SOP yang ditetapkan,” jelasnya. K!- ONLINE.


Wanita dicekup baring dalam bonet rentas negeri
Oleh DIYANATUL ATIQAH ZAKARYA

12 Mei 2021, 6:45 pm
ALOR GAJAH – Taktik seorang wanita cuba merentas negeri dengan berbaring di dalam bonet sebuah kereta untuk berjumpa suaminya tidak berhasil apabila dicekup polis dalam sekatan jalan raya (SJR) Plaza Tol Simpang Ampat, petang tadi.
Dalam kejadian kira-kira pukul 2.30 petang itu, wanita yang ditahan berusia 28 tahun dan merupakan warga Indonesia.
Ketua Polis Daerah Alor Gajah, Superintendan Arshad Abu berkata, tindakan licik itu berjaya dihidu selepas penguat kuasa terlihat wanita terbabit masuk ke bahagian belakang bonet kereta jenis Bezza berkenaan sebelum tiba di SJR.
“Curiga dengan kejadian tersebut, pasukan penguat kuasa telah melakukan pemeriksaan lanjut penguat kuasa di bahagian bonet kereta tersebut sebelum menemukan seorang wanita dalam keadaan berbaring.
“Hasil soal siasat, pemandu kereta tersebut kemudian mendakwa dia melakukan perkhidmatan e-hailing dan dalam perjalanan dari Nilai, Negeri Sembilan ke Rembia di sini untuk menghantar wanita terbabit,”katanya ketika dihubungi di sini, hari ini.
Tambahnya, pihaknya percaya di awal perjalanan wanita tersebut duduk di bahagian penumpang belakang, namun bertindak masuk ke dalam bonet kenderaan apabila menghampiri SJR.

Ujarnya, wanita tersebut mendakwa ingin ke Rembia bagi berjumpa dengan suaminya yang juga warga Indonesia untuk menyambut Hari Raya bersama selepas setahun terpisah.
“Kita difahamkan tempahan e-hailing itu telah dilakukan suami dan bayaran akan dibuat sejurus tiba di lokasi,”ujarnya.-K! ONLINE


Ibu, nenek di pusat kuarantin, sambutan raya Nadia Brian sederhana
Oleh KOSMO!

12 Mei 2021, 5:54 pm
PETALING JAYA – Sedang menjalani tempoh kuarantin, pelakon Nadia Brian menyambut hari raya Aidilfitri esok disambut secara sederhana.
Situasi tersebut susulan empat ahli keluarganya iaitu ibu, nenek, adik lelaki dan seorang anak saudaranya disahkan positif Covid-19 pada 9 Mei lalu.
Lebih menyentuh hati, Nadia bersama kakak dan anak saudaranya kini sedang menjalani kuarantin kendiri di rumah.
“Siapa yang tidak sedih terima berita buruk menjelang beberapa hari lagi menyambut raya. Sedih sebab hanya beraya bertiga sahaja kali ini.
“Namun, sebagai orang Islam, perlu juga sambut hari kemenangan selepas sebulan berpuasa, tidak meriah tetapi secara sederhana sahaja.
“Ibu dan nenek yang selalunya jadi orang kuat pada hari raya kini berada di pusat kuarantin manakala saya dan kakak menjalani kuarantin kendiri di rumah. Memang tidak meriahlah raya kami seperti tahun sebelum ini,” katanya kepada Kosmo! Online hari ini.

Tambah pelakon yang mula dikenali menerusi drama Akulah Balqis, dia juga tidak melakukan sebarang persiapan raya pada tahun ini.
“Saya memang tak buat langsung apa-apa persiapan untuk raya. Setakat ini kami masak menu mudah sahaja menggunakan bahan memasak yang ada di rumah sebab tak boleh keluar ke mana-mana,” katanya lagi.
Dalam pada itu, dia juga menitipkan pesanan kepada seluruh umat Islam yang menyambut raya agar sentiasa mematuhi prosedur operasi standard (SOP) sepanjang musim perayaan.
“Berayalah dengan berpada-pada dan patuh SOP.
“Jangan kerana hendak beraya sakan, anda pula yang dijangkiti Covid-19. Virus ini bukan perkara main-main,” katanya lagi.
Terdahulu, Kosmo! Online pada 9 Mei lalu melaporkan empat ahli keluarga Nadia disahkan positif Covid-19. – K! ONLINE


17 kes varian Afrika Selatan dikesan di Kelantan
Oleh ROHANA MOHD. NAWI

12 Mei 2021, 8:08 pm
KOTA BHARU – Jabatan Kesihatan Negeri Kelantan (JKNK) mengesan sebanyak 17 kes virus Covid-19 varian Afrika Selatan B.1.351 di negeri sehingga hari ini.
Pengarahnya, Datuk Dr. Zaini Hussin berkata, kes dikesan di negeri ini kebanyakannya di Tumpat dan Tanah Merah.
“Bagi kes varian Afrika Selatan, kita mengambil sampel daripada beberapa kluster di negeri ini untuk ujian varian.
“Bagaimanapun, tidak semua pesakit yang positif akan menjalani ujian untuk menentukan sama ada ia berpunca daripada varian Afrika Selatan,” katanya ketika dihubungi pemberita hari ini.
Dalam perkembangan lain, menurut Zaini, pihaknya selesai menjalankan ujian saringan Covid-19 fasa pertama terhadap penduduk Mukim Bunut Susu yang kini dikenakan Perintah Kawalan Pergerakan Diperketatkan (PKPD).
Menurutnya, sehingga semalam, sebanyak 200 penduduk membabitkan tiga buah kampung di mukim berkenaan didapati positif Covid-19 hasil ujian saringan dilakukan selain tiga kematian direkodkan.

“Kes Covid-19 di mukim itu terbahagi kepada dua iaitu kes merebak dalam kluster dan jangkitan yang tidak dapat dikaitkan dengan kluster,” katanya.-K! ONLINE


Kuarters pekerja lombong di Pahang dikenakan PKPD
Oleh MUHD AFIQ AL-HAFIZ MAT YUSOF

12 Mei 2021, 6:50 pm
PETALING JAYA – Kuarters pekerja lombong di Sungai Batu, Pahang dilaksanakan Perintah Kawalan Pergerakan Diperketatkan (PKPD) berkuat kuasa 14 hingga 27 Mei.
Menteri Kanan (Pertahanan), Datuk Seri Ismail Sabri Yaakob berkata, pelaksanaan PKPD ini bertujuan membolehkan Kementerian Kesihatan (KKM) menjalankan saringan awal termasuk mengesan kontak rapat.
“Pada 11 Mei lalu, KKM telah mengesan kes baharu melibatkan pekerja lombong warga India di Lombong Sungai Batu, Raub, Pahang.
“Sehingga hari ini, KKM telah melakukan ujian saringan melibatkan 50 orang pekerja,” katanya dalam satu kenyataan di sini hari ini.
Dalam perkembangan berasingan, tiga lokasi iaitu dua di Sarawak dan satu di Sabah ditamatkan PKPD pada esok dan lusa.
“Kerajaan sebelum ini telah melaksanakan PKPD di Kampung Sagah, Sarawak; Sekolah Menengah Kebangsaan Melegu, Sarawak dan Kampung Skim Cocos, Sabah.

“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju menamatkan PKPD di SMK Melugu pada 13 Mei ini manakala Kampung Sagah dan Kampung Skim Cocos akan ditamatkan pada 14 Mei ini,” jelasnya. K! ONLINE.


Budak warga Kemboja dikhuatiri lemas dalam kelong
Oleh TOREK SULONG

12 Mei 2021, 6:04 pm
PASIR PUTEH – Seorang kanak-kanak warga Kemboja berusia empat tahun dikhuatiri lemas ketika dia sedang bermain di sekitar kawasan kelong ternakan ikan di Sungai Semerak di sini hari ini.
Dalam kejadian pada pukul 12.30 tengah hari itu, mangsa, Saini Omar didapati hilang sewaktu dia bermain sendirian di kawasan itu yang juga menjadi tempat tinggal keluarganya.
Ketua Balai Bomba dan Penyelamat Tok Bali, Pegawai Bomba Kanan Ahmed Mazdan Jusoh berkata, siasatan mendapati, sewaktu kejadian, bapa mangsa, Omar Zaini, 30, berada di ruang tengah kelong manakala isterinya, Tijah Imaran, 26, berada di ruang dapur untuk menyiapkan juadah berbuka puasa.
Katanya, berdasarkan keterangan, pasangan suami isteri itu dipercayai telah lama bekerja di atas kelong itu.
“Kanak-kanak itu dipercayai lemas dan hilang di kawasan kelong yang terletak kira-kira 50 meter dari daratan dengan kedalaman air lebih dua meter.
“Bagaimanapun, tiada seorang saksi yang melihat kejadian itu yang boleh dikaitkan dengan kehilangan mangsa,” katanya ketika ditemui pemberita di lokasi kejadian hari ini.-K! ONLINE


Tiga penagih beraya dalam lokap
Oleh YATIMIN ABDULLAH

12 Mei 2021, 6:56 pm
PASIR MAS – Tiga lelaki terpaksa menyambut 1 Syawal di dalam lokap selepas mereka dicekup polis ketika sedang menagih dadah di dalam sebuah rumah di Kampung Slow Machang di sini semalam.
Lelaki berusia 26 hingga 36 tahun itu ditahan oleh anggota Bahagian Siasatan Jenayah Narkotik, Ibu Pejabat Polis Daerah (IPD) Pasir Mas dalam serbuan pada pukul 11.30 malam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa serbuan dijalankan, ketiga-tiga suspek cuba melarikan diri sehingga berlaku pergelutan dengan pihak polis.
“Bagaimanapun, anggota polis berjaya menahan mereka. Hasil pemeriksaan terhadap ketiga-tiga suspek, polis berjaya merampas pelbagai jenis dadah bernilai RM7,000 dipercayai digunakan oleh mereka.
“Kesemua suspek dibawa ke IPD Pasir Mas dan direman selama tujuh hari bermula semalam untuk siasatan lanjut,” katanya ketika dihubungi Kosmo! hari ini.
Tambahnya, kes disiasat mengikut Seksyen 39 B, Seksyen 12 (2) dan seksyen 15 (1) (a) Akta Dadah Berbahaya 1952.-K! ONLINE


Pilu nanti kepulangan anak beraya
Oleh NIK NUR IZZATUL HAZWANI NIK ADNAN

12 Mei 2021, 6:00 pm
DUNGUN – Seorang peneroka warga emas tetap setia menunggu di beranda rumah menanti kepulangan anak dan cucunya untuk menyambut Hari Raya Aidilfitri esok di Felda Jerangau dekat sini.
Salleh Deraman, 76, tidak mengetahui anak perempuannya yang menetap di Durian Guling, Marang tidak dapat pulang beraya berikutan larangan rentas daerah berkuatkuasa hari ini.
Dia yang tinggal bersedirian sejak kehilangan isterinya, Siti Ratikah Kassim pada Jun tahun lalu tidak dapat menahan kesedihan dan bergenang air mata apabila dimaklumkan tentang pelaksanaan Perintah Kawalan Pergerakan 3.0 tersebut.
“Sewaktu pulang berbuka puasa bersama-sama beberapa minggu lalu, anak perempuan saya berjanji akan pulang beraya.
“Saya tidak sedar PKP yang menghalang rentas daerah telah dikuatkuasakan kerana jarang menonton televisyen dan tidak mempunyai telefon bimbit. Anak-anak mahu beri (telefon bimbit) tetapi saya tolak sebab tak tahu guna,” katanya ketika ditemui di rumahnya di Felda Jerangau dekat sini hari ini.
Salleh berkata, sebelum ini, dia maklum tiga lagi anaknya yang masing-masing menetap di Pahang dan Kemaman tidak dapat pulang pada 1 Syawal ini.- K! ONLINE


Honor lancar komputer riba, gelang pintar esok
Oleh KOSMO!

12 Mei 2021, 6:13 pm
PETALING JAYA – Pengeluar peranti pintar terkemuka global, Honor bakal melancarkan komputer riba, Honor MagicBook 15 dan gelang pintar, Honor Band 6 di pasaran tempatan esok.
Honor MagicBook 15 dijual pada RM3,699 manakala Honor Band 6 yang berharga RM189 boleh didapati dalam tiga warna iaitu Coral Pink, Meteorite Black dan Sandstone Grey.
Kedua-dua produk terbaharu itu boleh didapati di premis Honor Experience Store seluruh negara selain melalui online di Lazada HONOR Flagship Store dan Shopee HONOR Official Store.
Honor menerusi siaran akhbar yang dikeluarkan di sini berkata, berbanding dengan model komputer riba generasi terdahulu, Honor MagicBook 15 memberikan prestasi lebih cekap dengan cip pemprosesan terbaharu Intel Core i5 Generasi 11 serta WIFI-6.
Honor MagicBook 15
“Skrin paparan penuh bersaiz 15.6 inci (39.6 sentimeter) dengan resolusi 1920X1080 pada komputer riba ini mendapat persijilan Cahaya Biru Rendah TUV Rheinland, yang melindungi kesihatan mata dari cahaya biru, membuatkan mata pengguna lebih selesa dan tidak penat ketika menggunakannya.
“Ia juga mempunyai daya ketahanan baik kerana dibangunkan dengan kerangka aloi aluminium serta telah melalui pelbagai ujian makmal untuk memastikannya tidak mudah tercalar apabila terhentak pada permukaan keras.

“Dengan berat 1.56 kilogram dan ketebalan hanya 16.9 milimeter, ia mudah dibawa ke mana-mana sahaja,” katanya.
Sempena pelancaran, pembeli Honor MagicBook 15 berpeluang membawa pulang hadiah bernilai RM300 yang merangkumi sebuah beg galas, tetikus Bluetooth dan kotak hadiah Honor.
Honor Band 6
Sementara itu, Honor Band 6 menampilkan skrin Amoled 1.47 inci (3.7 sentimeter), 148 peratus lebih besar berbanding model generasi terdahulu yang memudahkan pengguna membaca maklumat dipaparkan.
Ia menampilkan fungsi 10 mod senaman yang akan ditambah kepada 96 mod senaman pada masa depan, dan dilengkapi sensor 6-paksi.
Honor Band 6 menjanjikan hayat bateri sehingga 14 hari bagi penggunaan normal. Menariknya, pengecasan selama 10 minit sudah mencukupi untuk gelang pintar ini bertahan selama 3 hari.


Pasangan disarankan tangguh majlis akad nikah
Oleh DIYANATUL ATIQAH ZAKARYA

12 Mei 2021, 5:11 pm
MELAKA – Jabatan Agama Islam Melaka (JAIM) menyarankan agar pasangan di negeri ini menangguhkan majlis akad nikah sepanjang pelaksanaan Perintah Kawalan Pergerakan (PKP) yang bermula hari ini sehingga 7 Jun depan.
Pengarahnya, Datuk Che Sukri Che Mat dalam satu kenyataan dikeluarkan hari ini berkata, majlis akad nikah adalah dibenarkan, bagaimanapun ia perlu diadakan dalam suasana pematuhan prosedur operasi standard (SOP) yang ketat.
Katanya, justeru pihaknya menasihatkan agar pasangan di negeri ini sebaiknya menangguhkan dahulu majlis akad nikah bagi bersama-sama membantu kerajaan mengekang penularan Covid-19.
“Majlis akad nikah dibenarkan untuk dilaksanakan mengikut SOP yang ditetapkan oleh JAIM, namun pasangan disarankan menangguhkan hasrat tersebut bagi mengurangkan aktiviti merentas daerah dan negeri,” katanya.
Tambahnya, lokasi majlis akad nikah hanya dibenarkan untuk diadakan di Pejabat Agama Islam Daerah (PAID) atau di mana-mana tempat yang ditentukan oieh JAIM sahaja.
“Pasangan tidak dibenarkan mengadakan majlis akad nikah di rumah atau premis persendirian.

“Majlis akad nikah akan diadakan pada tarikh, hari dan waktu yang ditetapkan oleh pihak JAIM. Jumlah kehadiran hendaklah tidak melebihi 10 orang termasuk jurunikah, pendaftar nikah, cerai dan rujuk, wali, pengantin lelaki, pengantin perempuan serta dua saksi daripada PAID atau masjid kariah,”katanya.
Jelasnya, majlis juga hendaklah dilaksanakan dalam tempoh 20 minit sahaja termasuk bacaan khutbah nikah dan taklik.-K! ONLINE


4,765 kes baharu hari ini
Oleh SITI A'ISYAH SUKAIMI

12 Mei 2021, 5:16 pm
PUTRAJAYA – Kes Covid-19 baharu hari ini melonjak ke angka 4,765 menjadikan jumlah kes positif keseluruhan kini 453,222 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor kekal merekodkan angka tertinggi melebihi 2,000 dengan 2,082 kes diikuti oleh Kuala Lumpur sebanyak 540 kes dan Sarawak sebanyak 405 kes.
“Seterusnya ialah Johor (348 kes), Kelantan (297 kes), Pulau Pinang (259 kes),  Kedah (226 kes), Perak (172 kes), Negeri Sembilan (122 kes), Melaka (110 kes), Sabah (70 kes), Pahang (63 kes) dan Terengganu (60 kes).
“Putrajaya pula dengan empat kes, Labuan (enam kes) dan  Perlis pula merekodkan satu kes baharu,” katanya menerusi ciapan Twitter beliau di sini hari ini.
Sementara itu, katanya kes mungkin mencecah 5,000 kes pada pertengahan bulan ini. -K!ONLINE


Tiada persiapan raya buat peniaga colek dikompaun RM50,000
Oleh ROHANA MOHD. NAWI

12 Mei 2021, 5:02 pm
KOTA BHARU – Buntu untuk mencari wang bagi menjelaskan kompaun sebanyak RM50,000 menyebabkan seorang peniaga colek di sini tidak dapat menyediakan pakaian raya kepada isteri dan 11 orang tanggungannya.
Mohd.Azizi Mohd.Nor, 42 ternyata tidak tidur lena selepas dikompaun dengan jumlah itu selepas dia dipercayai tidak mematuhi prosedur operasi standard (SOP) Perintah Kawalan Pergerakan (PKP) apabila masih membuka gerainya selepas pukul 10 malam pada 25 April lalu.
Katanya, dia kini masih belum membeli baju raya untuk lima anak, enam anak saudara dan seorang ibu saudara yang tinggal bersamanya.
“Saya sentiasa memikirkan tentang jumlah kompaun yang bakal dikenakan nanti meskipun sudah dua kali membuat rayuan pengurangan kompaun kepada Kementerian Kesihatan (KKM) pada 26 April lalu.
“Sejujurnya, simpanan saya sudah berkurangan selepas tidak berniaga. Keadaan itu menyebabkan saya tidak mampu untuk membeli kuih-muih dan pakaian baharu untuk ahli keluarga,” katanya ketika ditemui Kosmo! di Kampung Chekok Tengah, Pengkalan Chepa di sini hari ini.
Kosmo! Online sebelum ini melaporkan, Mohd. Azizi dan isteri Nik Nawati Nik Lah, 38, terkejut menerima kompaun sebanyak RM50,000 ketika mereka selesai berniaga di kawasan bawah tangga rumah.

Ketika itu, dia dan isteri sedang menggoreng keropok untuk hidangan anak-anak selepas selesai berniaga colek selain telah menutup kedai.
Mengulas lanjut, Mohd.Azizi berkata, setakat ini, dia belum menerima sebarang jawapan daripada KKM mengenai jumlah kompaun yang akan dikenakan.
Simpati dengan nasib yang menimpa peniaga itu, seorang ahli perniagaan, Datuk Seri Sunny Ung telah tampil untuk membantu bagi menyelesaikan jumlah kompaun yang dikenakan terhadap Mohd.Azizi.
Sunny berkata, beliau sanggup untuk membayar kompaun yang dikenakan terhadap Mohd. Azizi selepas kes itu tular di media sosial baru-baru ini.
Katanya, bagi meringankan bebanan peniaga itu, beliau telah menyerahkan sumbangan berupa wang tunai agar mereka sekeluarga dapat membuat persiapan Hari Raya Aidilfitri tahun ini. – K! ONLINE


Jaga SOP, bukan masa bersuka ria – Mimi Lana
Oleh KOSMO!

12 Mei 2021, 5:51 pm
PETALING JAYA – Melihat situasi pandemik Covid-19 yang semakin meruncing, pelakon Mimi Lana menggesa agar orang ramai terus mematuhi prosedur operasi standard (SOP) yang ditetapkan kerajaan.
Peringatan tersebut dikongsi Mimi atau nama sebenarnya Mimi Rozaiana Zainal Abidin, 26, dalam satu hantaran InstaStorynya.
“Kepada semu orang di luar sana. Sama ada anda sedar atau tidak, sekarang bukan masa yang sesuai untuk keluar lepak dan bersuka ria.
“Sekiranya tiada kepentingan, tolonglah duduk rumah. Jaga SOP dan kebersihan,” katanya dalam hantaran tersebut.
Tulis pelakon drama Sein dan Luna itu lagi, peningkatan kes Covid-19 perlu dipandang serius oleh semua pihak ketika ini.
“Tolong ambil perkara ini secara serius. Virus tersebut tersebar dengan sangat mudah, pantas dan ada di mana-mana.

“Kita perlu elak sekarang sebelum menyesal pada kemudian hari. Jaga diri semua,” katanya lagi.
Terdahulu, beberapa selebriti tanah air seperti Nora Danish dan Tiz Zaqyah turut dilaporkan positif Covid-19. – K! ONLINE


Suspek bunuh, campak rakan ditemui mati bunuh diri
Oleh MOHD YUNUS YAKKUB

12 Mei 2021, 5:33 pm
SHAH ALAM – Suspek utama yang terlibat dalam pembunuhan rakan kolejnya sebelum ini ditemui mati selepas membunuh diri dengan terjun dari balkoni di tingkat 26 sebuah kondominium di Damansara Perdana, semalam.
Kejadian berlaku pukul 4 petang ketika suspek lelaki berusia 24 tahun membawa pasukan penyiasat ke lokasi kejadian untuk mencari bahan bukti pembunuhan.
Ketua Polis Selangor, Datuk Arjunaidi Mohamed berkata, suspek yang juga pelajar kolej itu didapati melakukan helah dengan berulang kali memaklumkan terdapat barang bukti di balkoni tingkat tersebut sedangkan tiada apa-apa di situ.
Katanya, suspek semasa kejadian bergari di hadapan kerana menerima lebih 100 jahitan susulan pertelingkahan dengan rakan suspek yang mati sebelum ini.
“Lebih kurang berada empat minit di rumah itu, secara tiba-tiba suspek merentap kedua-dua belah tangan sebelum terus berlari meluru dan terjun dari balkoni tingkat 26 kondominium tersebut.
“Tindakan suspek yang sering membuat helah ke balkoni itu menunjukkan ada niat membunuh diri,” katanya pada sidang akhbar di sini hari ini.

Difahamkan semasa kejadian suspek berada kira-kira tiga hingga empat meter daripada balkoni itu.
Beliau memberitahu, semasa kejadian pasukan penyiasat yang berada di lokasi kejadian terdiri daripada seorang pegawai kanan dan tiga anggota.
Arjunaidi menegaskan siasatan lanjut sedang dijalankan mengikut Seksyen 223 Kanun Keseksaan iaitu penjawat awam dengan cuai menyebabkan orang tahanan lari.
Kosmo! semalam melaporkan akibat tidak berpuas hati berkenaan hasil jualan dadah dan masalah hutang kira-kira RM20,000, seorang pelajar sebuah institut pendidikan tinggi (IPT) maut ditikam bertubi-tubi sebelum mayatnya dicampak dari balkoni di tingkat 26 di sebuah kondominium di Damansara Perdana, Khamis lalu.
Mangsa berusia 24 tahun itu disyaki ditolak suspek sebaya sebelum mayatnya ditemui dalam keadaan terbaring di tingkat dua bangunan bersebelahan yang sedang dalam proses pembinaan.
Suspek pembunuhan itu kemudiannya ditahan di kawasan letak kenderaan, Bandar Sunway, Subang Jaya pada pukul 4.25 petang, Ahad lalu. – K! ONLINE


Arab Saudi kutuk serangan Israel terhadap Palestin
Oleh KOSMO!

12 Mei 2021, 5:00 pm
RIYADH – Menteri Luar Arab Saudi, Putera Faisal bin Farhan mengutuk tindakan Israel cuba mengusir penduduk Palestin daripada rumah mereka, lapor agensi berita Arab News semalam.
Putera Faisal  berkata, kekejaman Israel terutamanya semasa bulan Ramadan menunjukkan berlakunya pelanggaran hak antarabangsa.
Kenyataan itu dibuat semasa sesi mesyuarat tergempar Menteri-Menteri Luar Liga Arab bagi membincangkan tindakan Israel yang mengusir penduduk Palestin dari kawasan mereka.
Katanya, Arab Saudi mengutuk serbuan Israel ke atas masjid Al-Aqsa dan juga serangan terhadap rakyat Palestin.
Menurutnya, kerajaan dengan tegas menolak rancangan dan langkah Israel untuk mengusir penduduk Palestin dari rumah mereka.
“Kerajaan Arab Saudi berdiri bersama rakyat Palestin dan menyokong semua usaha untuk mendapatkan penyelesaian yang adil dan komprehensif serta membolehkan rakyatnya mewujudkan negara yang merdeka mengikut perjanjian sempadan  1967, dengan Baitulmuqaddis Timur sebagai ibu negara Palestin mengikut Inisiatif Damai Arab,” kata beliau.

Arab Saudi menggesa komuniti antarabangsa bertindak bagi memastikan Israel menghentikan kekejamannya dan melindungi penduduk Palestin.
Mesyuarat Menteri-Menteri Luar Liga Arab meminta Mahkamah Jenayah Antarabangsa (ICC) untuk meneruskan siasatan jenayah perang terhadap Israel.
Ia juga meminta mahkamah sama menyiasat  tindakan Rejim Zionis mengusir  penduduk Palestin di kejiranan Sheikh Jarrah, Tebing Barat.
Pertempuran antara pihak berkuasa Israel dan Palestin yang berlanjutan selama beberapa minggu menyebabkan Israel melancarkan pengeboman terhadap Hamas di Gaza kelmarin.
Pertempuran itu yang berlanjutan sehingga semalam telah mencetuskan kebimbangan dunia dan kecaman terhadap Israel. -Agensi


PDRM siasat aduan salah laku pegawai kanannya
Oleh EDDY AQMAL MOHAMED HAMIDI

12 Mei 2021, 5:26 pm
PETALING JAYA – Polis Diraja Malaysia (PDRM) telah membuka siasatan berhubung dakwaan berlakunya salah laku dan salah guna kuasa melibatkan seorang pegawai kanan berpangkat Deputi Komisioner.
Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, pihaknya telah menerima beberapa aduan berhubung salah laku dan salah guna kuasa melibatkan pegawai tersebut.
“JIPS Bukit Aman telah menerima beberapa aduan berhubung salah laku serta salah guna kuasa melibatkan seorang pegawai kanan polis dan sehubungan itu, JIPS telah memulakan siasatan ke atas semua aduan yang diterima secara menyeluruh dan telus.
“Tindakan sewajarnya akan diambil sekiranya terdapat keterangan yang menjurus kepada wujudnya apa-apa salah laku dan salah guna kuasa pegawai kanan tersebut,” katanya menerusi satu kenyataan hari ini.
Tegas beliau, PDRM tidak akan melindungi mana-mana pegawai kanan polis dan pegawai rendah polis yang terlibat dalam sebarang penyelewengan, salah laku dan salah guna kuasa.
Terdahulu, tular satu muat naik di laman Facebook yang mendakwa pegawai kanan polis tersebut melindungi sindiket perjudian, penyeludupan dan kongsi gelap di Sarawak.-K! ONLINE


RON97, RON95, diesel kekal
Oleh KOSMO!

12 Mei 2021, 5:20 pm
PUTRAJAYA – Harga runcit petrol RON97 kekal pada paras RM2.60 seliter bagi tempoh bermula tengah malam ini hingga 19 Mei depan.
Kementerian Kewangan berkata, harga runcit petrol RON95 juga kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. -K! ONLINE


Kementerian Luar Bandar ucap Selamat Hari Raya
Oleh MUHD AFIQ AL-HAFIZ MAT YUSOF

12 Mei 2021, 5:09 pm
PETALING JAYA – Bersempena Hari Raya Aidilfitri yang akan disambut esok, Kementerian Pembangunan Luar Bandar mengambil kesempatan untuk mengucapkan Selamat Hari Raya Aidilfitri kepada seluruh rakyat di negara ini.
Menterinya, Datuk Dr. Abd. Latiff Ahmad berkata, beliau mewakili seluruh warga kerja Kementerian Pembangunan Luar Bandar ingin mengucapkan selamat Hari Raya Aidilfitri kepada semua.
“Dari Mersing ke Putrajaya, singgah ke Melaka mencari santan, satu Syawal kita beraya, di hari lebaran kita bermaaf-maafan.
“Sambutlah untuk kali kedua supaya kita dapat bersama-sama membantu negara membendung penularan wabak Covid-19 dan sentiasa lindung diri serta lindung semua,” katanya menerusi sebuah video berdurasi 58 saat.
Sementara itu, Timbalan Menteri Pembangunan Luar Bandar, Datuk Seri Abdul Rahman Mohamad berkata, Syawal tetap akan diraikan namun sambutlah secara sederhana.
“Ia sebagai usaha dalam memerangi wabak Covid-19 dan jadikan norma baharu sebagai amalan kita.

“Sentiasa jaga jarak dan SOP demi kelangsungan serta kesejahteraan keluarga. Selamat Hari Raya Aidilfitri buat semua rakyat Malaysia,” jelasnya. – K! ONLINE


Disahkan Covid-19, Nabila Huda rasa teraniaya
Oleh HANISAH SELAMAT

12 Mei 2021, 5:46 pm
PETALING JAYA – Pelakon, Nabila Huda, 37, yang disahkan positif Covid-19, berasa teraniaya kerana terjangkit daripada individu yang degil dan cuai.
Katanya, sikap ambil mudah sesetengah pihak terhadap penularan wabak tanpa memikirkan keselamatan insan sekeliling mengakibatkan orang lain menjadi mangsa.
“Saya ini jenis duduk rumah kalau tiada keperluan di luar. Jadi, kalau tiada sebab hendak keluar, duduklah diam-diam di rumah. Disebabkan degil, orang lain yang tidak bersalah jadi mangsa.
“Kesakitan yang berpunca daripada kepentingan dan kecuaian orang lain. Ini sudah jadi konsep teraniaya. Benar apabila diuji kesakitan, kita kena reda dengan qada dan qadar.
“Tapi ini bukan konsep sebegitu, ini penyakit yang dicari atas kedegilan sendiri. Kerana nafsu dan keseronokan, habis semua yang tiada kena mengena terpalit sama,” katanya menerusi Instagram.
Terdahulu, anak penyanyi rock, Amy Search itu seakan memberi bayangan sedang menjalan kuarantin kendiri ketika mengucapkan hari jadi kepada anaknya, Keisha di laman sosial sama.

Dalam video yang dilampiri luahan panjang, kelmarin, Nabila sempat meminta maaf kerana tidak dapat meraikan ulang tahun ke-12 si kecil itu dan berhari raya bersama.
Malah katanya, mereka boleh merayakan kedua-dua hari istimewa berkenaan hanya di sebalik pintu sekali gus menunjukkan dia melakukan kuarantin kendiri di dalam bilik.
“Jangan berlagak jadi mangsa di atas situasi yang kamu wujudkan sendiri,” katanya.
Pada masa sama, Nabila turut mengingatkan individu berkaitan supaya jangan berlakon sebagai mangsa terhadap permasalahan yang dicipta sendiri.
Sementara itu, anaknya serta suaminya yang juga usahawan makanan, Mohd Izwan Johar, disahkan negatif daripada wabak berkenaan.
Sebelum ini Nora Danish dan Tiz Zaqyah lebih dulu disahkan dijangkiti Covid-19.-K! ONLINE


Penunggang motosikal maut rempuh belakang SUV
Oleh OTHMAN YAHAYA

12 Mei 2021, 3:53 pm
SUNGAI PETANI – Seorang lelaki maut apabila motosikal yang ditunggangnya merempuh bahagian belakang kenderaan utiliti sukan (SUV) di Kilometer 68 Jalan Alor Setar-Butterworth di Tikam Batu di sini pagi tadi.
Dalam kejadian kira-kira pukul 8.20 pagi itu, mangsa, Azmi Khasim, 56,meninggal dunia di tempat kejadian akibat kecederaan parah pada muka dan kepala.
Ketua Polis Daerah Kuala Muda, Asisten Komisioner Adzli Abu Shah berkata, sebelum kejadian, SUV jenis Proton X70 dipandu seorang lelaki berusia 85 tahun mengalami kerosakan dan berhenti di lorong motosikal.
“Mangsa yang menunggang motosikal jenis Honda EX5 dikatakan tidak sempat mengelak lalu merempuh bahagian kiri belakang SUV.
“Mangsa yang bekerja sebagai pemandu di sebuah syarikat pembersihan maut di tempat kejadian manakala pemandu X70 tidak mengalami sebarang kecederaan,” katanya di sini hari ini.
Katanya, penunggang motosikal yang mempunyai masalah jantung bengkak dipercayai mengantuk dan kepenatan.

“Mayat mangsa dihantar ke Hospital Sultan Abdul Halim untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” tambahnya. – K! ONLINE


Dua bot nelayan Vietnam ditahan di perairan Terengganu
Oleh MOHD AZLI ADLAN

12 Mei 2021, 4:10 pm
KUALA TERENGGANU – Maritim Malaysia (APMM) berjaya menahan lagi dua bot nelayan Vietnam yang menangkap ikan secara di perairan negera semalam.
Kedua-dua bot nelayan asing itu ditahan ketika sedang leka menangkap ikan pada kedudukan 75 dan 76 batu nautika dari perairan dari timur laut Kuala Terengganu dekat sini pada pukul 5 pagi.
Pengarah Maritim Terengganu, Kepten Maritim Muhammad Suffi Mohd. Rahim berkata, pemeriksaan mendapati kedua-dua bot nelayan Vietnam berkenaan tidak memiliki permit menangkap ikan yang sah daripada Jabatan Perikanan.
“Kesemua 17 nelayan Vietnam itu juga didapati tidak memiliki dokumen perjalanan dan permit kerja yang sah,” katanya kepada Kosmo! di sini hari ini.
Muhammad Suffi berkata, dua bot, peralatan menangkap ikan, hasil laut dan minyak diesel yang dianggarkan bernilai RM3 juta telah disita.
Tambah beliau, kesemua rampasan itu telah ditunda ke Jeti Maritim Terengganu untuk tindakan lanjut.

“Kes disiasat mengikut Akta Perikanan 1985 dan Akta Imigresen 1963. Pemantauan di perairan negara akan diperketatkan walaupun pada sambutan Hari Raya Aidilfitri esok.
Setakat ini, 12 bot nelayan Vietnam telah ditahan kerana mencerobohi perairan Terengganu sejak awal Ramadan lalu. – K! ONLINE


Pemandu mengantuk, lori kontena terbalik melintang jalan
Oleh AIMUNI TUAN LAH

12 Mei 2021, 4:17 pm
GUA MUSANG – Laluan di Kilometer 3, Jalan Gua Musang – Kuala Krai berhampiran Bandar Utama di sini ditutup selama hampir lima jam selepas sebuah lori kontena muatan sarung tangan getah terbalik dalam kejadian pagi tadi.
Ketua Polis Daerah Gua Musang, Superintendan Sik Choon Foo berkata, kejadian kira-kira pukul 7.15 pagi itu dipercayai berlaku selepas pemandu lori yang berusia 32 tahun mengantuk sebelum terlelap sewaktu melalui jalan berselekoh dan garisan berkembar.
Katanya, siasatan mendapati, apabila tiba di lokasi kejadian, kenderaan berat itu dipercayai terbabas ke sebelah kiri jalan sebelum hilang kawalan lalu terbalik.
“Bagaimanapun, pemandu lori yang berasal dari Segamat, Johor itu tidak mengalami sebarang kecederaan.
“Kemalangan itu menyebabkan ratusan pengguna jalan raya di kedua-dua arah terpaksa berpatah balik dan menggunakan laluan alternatif untuk ke Gua Musang atau Kuala Krai,” katanya ketika dihubungi Kosmo! hari ini.
Menurut Choon Foo, laluan berkenaan ditutup selama hampir lima jam apabila lalu lintas di kedua-dua arah ditutup sementara menunggu treler berkenaan dialihkan menggunakan sebuah kren.

Katanya, sementara jalan utama itu dibuka, pengguna jalan raya melalui jalan alternatif di dalam kawasan ladang kelapa sawit bagi mengelak terkandas lebih lama.
“Bagaimanapun laluan alternatif bertanah merah sejauh dua kilometer itu juga sesak dengan kenderaan kerana ia merupakan jalan sempit dan berlubang.
Katanya, polis telah menempatkan anggota untuk mengawal di lokasi kejadian bagi memantau keadaan trafik.
Tambahnya, kes disiasat mengikut Peraturan 10 LN 166/59 kerana memandu dengan cuai sehingga menyebabkan kemalangan. – K! ONLINE


1,472 kenderaan cuba rentas daerah diarah patah balik
Oleh MOHD YUNUS YAKKUB

12 Mei 2021, 4:14 pm
SHAH ALAM – Sebanyak 1,472 kenderaan yang dipandu individu degil cuba merentas daerah di sekitar Selangor telah diarahkan berpatah balik sejak pelaksanaan Perintah Kawalan Pergerakan (PKP) pada 6 Mei lalu.
Ketua Polis Selangor, Datuk Arjunaidi Mohamed berkata, pihaknya turut mengeluarkan sebanyak 313 kompaun kepada mereka yang melanggar prosedur operasi standard (SOP) PKP.
“Kesesakan akibat sekatan jalan raya (SJR) ini tidak dapat dielakkan kerana kita perlu memeriksa setiap kenderaan untuk mengelakkan mereka melanggar arahan PKP.
“Kita juga akan menambah SJR selain memfokuskan kepada lokaliti Hotspots Identification for Dynamic Engagement (HIDE),” katanya pada sidang akhbar di sini hari ini.
Ketika ditanya berkenaan laluan tikus di Selangor, beliau memaklumkan jumlah laluan itu banyak berikutan negeri ini dengan Kuala Lumpur adalah berdekatan dan menjadi metropolitan.
Justeru, Arjunadi menegaskan SJR bergerak akan diimplementasikan terhadap lorong-lorong tikus yang telah dikenal pasti pihaknya.

“Hari Raya Aidilfitri bukan sahaja melibatkan menziarah kawan dan keluarga sebaliknya lebih kepada meraikan kemenangan selepas sebulan berpuasa.
“Namun, kepatuhan kepada SOP wajib untuk kepentingan bersama dalam memutuskan rantaian pandemik Covid-19,” jelasnya.
Dalam pada itu, beliau menjelaskan seramai 348 anggota PDRM Selangor telah dijangkiti Covid-19 dengan ketika ini 36 orang sedang dikuarantin dan tujuh sedang menerima rawatan. -K!ONLINE


Yu paus terdampar mati di depan kapal
Oleh KOSMO!

12 Mei 2021, 4:58 pm
SI RACHA, THAILAND – Seekor ikan yu paus ditemui terdampar mati pada bahagian hadapan sebuah kapal kargo di Si Racha, Thailand, lapor The Pattaya News semalam.
Kapal tersebut sedang berhenti di Pelabuhan Laem Chabang selepas tiba dari Hong Kong dan dijadual bergerak ke Bangkok.
Menurut kru kapal, tiada seorang pun menyedari ikan yu paus itu berada di bahagian hadapan kapal. Mereka juga tidak tahu bagaimana ia boleh berada di situ.
Pegawai berkaitan telah diberitahu mengenai kejadian tersebut.
Bangkai yu paus itu telah dialihkan dan bedah siasat akan dilakukan bagi mencari punca kematian.
Pada minggu lepas, seorang nelayan tempatan terlihat kelibat seekor ikan yang dipercayai yu paus di laut berhampiran Pattaya.

Bagaimanapun, berdasarkan saiz, haiwan yang dilihat itu dipercayai bukan yu paus sama yang ditemui mati. – AGENSI


India diserang wabak berganda
Oleh KOSMO!

12 Mei 2021, 4:00 pm
NEW DELHI – Sebilangan pesakit Covid-19 yang dibenarkan pulang kembali semula ke hospital bersama simptom lain termasuk kesakitan pada hidung, kabur penglihatan, hidung berdarah dan hidung menjadi gelap.
Kesemua mereka menghidap jangkitan kulat dikenali sebagai mucormycosis. Doktor-doktor berkata,  kulat itu menjangkiti  pesakit yang sistem imunisasi mereka rendah akibat jangkitan  Covid-19 dan ubat steroid yang digunakan bagi merawat koronavirus.
Kes tersebut yang dikenali sebagai ‘kulat hitam’  jarang berlaku, ia kini semakin kerap menjangkiti pesakit Covid -19 di India dan mendorong kerajaan mengeluarkan amaran mengenainya.
“Kadar kematian akibat mucormycosis adalah  50 peratus sedangkan kadar kematian disebabkan Covid-19 hanya 2.5 peratus.
“Kita perlu menggunakan ubat steroid dengan sangat berhati-hati” kata Amarinder Singh Malhi dari Institut Sains Perubatan India di New Delhi.
Steroid digunakan untuk mengelak kerdangan pada pesakit Covid-19.

Malhi berkata, hospitalnya  belum melihat lonjakan kes mucormycosis. Bagaimanapun, seminggu lalu seorang wartawan menghubungkannya melalui Whatsapp dengan seorang wanita yang beransur hilang penglihatan pada sebelah matanya dan mata satu lagi menjadi buta.
” Saya merujuk kes tersebut ke wad kecemasan” katanya yang mengesyaki wanita itu menghidap mucormycosis.
Melainkan diberikan rawatan awal, jangkitan kulat agresif itu kerap kali hanya boleh dihentikan melalui kaedah pembedahan.
Seorang pakar bedah di Mumbai berkata, dia menyaksikan 40 kes mucormycosis pada bulan lalu sahaja dan 11 kes memerlukan pembedahan.
“Saya terpaksa membuang sebelah mata pesakit wanita itu untuk menyelamatkan nyawanya” kata pakar bedah tersebut, Akshay Nair kepada Perbadanan Penyiaran Britain sejurus sebelum melakukan pembedahan ke atas seorang wanita   berumur 25 tahun yang sembuh daripada Covid-19 tiga minggu lalu tetapi dijangkiti  mucormycosis.pula. – Agensi


Polis Kangar mula periksa rumah ke rumah
Oleh NUR NAZLINA NADZARI

12 Mei 2021, 4:19 pm
KANGAR – Polis Kangar mula membuat pemeriksaan di kawasan perumahan bagi memastikan tidak berlaku perlanggaran prosedur operasi standard (SOP) sepanjang penguatkuasaan Perintah Kawalan Pergerakan (PKP) 3.0 yang bermula hari ini hingga 7 Jun depan.
Ketua Polis Daerah Kangar, Superintendan Wari Kiew memberitahu, pihaknya akan mengunjungi rumah yang mempunyai bilangan kereta yang banyak serta mempunyai nombor pendaftaran dari luar.
“Kita tahu yang nombor pendaftaran kereta boleh dibeli di mana-mana tetapi bila ada nombor plat luar itu akan wujud syak wasangka.
“Pasukan pemantau akan pergi memeriksa sama ada mereka menetap di sini atau datang dari negeri lain,” katanya ketika ditemui di di Ibu Pejabat Polis Daerah (IPD) Kangar di sini hari ini.
Kata beliau, mereka yang datang dari negeri lain perlu mempunyai surat kebenaran yang sah atau akan dikenakan tindakan kompaun.
Sementara itu, Wari memberitahu, sebarang majlis termasuklah majlis sambutan Hari Raya Aidilfitri tidak dibenarkan sejajar SOP ditetapkan Majlis Keselamatan Negara (MKN) bagi mencegah penularan wabak Covid-19.

Katanya, pihaknya juga mengadakan sekatan jalan raya (SJR) bergerak dengan tumpuan diberikan di Kangar, Kuala Perlis dan Simpang Empat.
“Ia bagi memastikan SOP PKP 3.0 dipatuhi oleh penduduk negeri ini serta mengelakkan individu dari negeri lain masuk ke negeri ini tanpa kebenaran.
“SJR bergerak ini adalah sebagai tapisan kedua selepas SJR di sempadan supaya tidak ada yang terlepas melalui jalan tikus serta bagi memastikan mereka yang menaiki kenderaan mematuhi SOP tiga orang sahaja,” ujarnya.
Tambahnya, sebanyak tiga SJR bergerak diadakan di Kangar, Kuala Perlis dan Simpang Empat kira-kira sejam bermula pukul 10.30 pagi ini.
“Terdapat beberapa kereta yang dinaiki lebih daripada tiga orang tanpa surat kebenaran sah diarahkan berpatah balik.
“Kita juga menyita sebuah motosikal dinaiki dua warga Myammar yang memiliki kad Pesuruhjaya Tinggi Pertubuhan Bangsa Bersatu bagi Pelarian (UNHCR) tanpa lesen di Kuala Perlis” katanya. – K! ONLINE


Kerajaan digesa perkenalkan peraturan kawal selia vape
Oleh EDDY AQMAL MOHAMED HAMIDI

12 Mei 2021, 4:52 pm
PETALING JAYA – Dewan Perniagaan Vape Malaysia (DVPM) menggesa kerajaan agar memperkenalkan peraturan untuk mengawal selia industri vape dalam usaha meraih manfaat ekonomi serta membuka laluan bagi membantu perokok berhenti merokok.
Gesaan tersebut dibuat berikutan inisiatif online anjuran DPVM yang memaparkan kisah-kisah rakyat Malaysia yang telah berjaya menamatkan kebergantungan kepada rokok tembakau dengan bantuan vape.
Ketua Penerangan DPVM, Ashraf Rozali berkata, pihaknya mempunyai bukti bahawa ramai perokok di Malaysia yang menjadikan vape sebagai inisiatif untuk berhenti merokok dan mendakwa perkongsian mereka secara online baru-baru ini turut menunjukkan penggunaan vape berkesan untuk membantu perokok berhenti merokok.
“Terdahulu, keputusan daripada inisiatif ini adalah sejajar dengan kajian global ke atas vape yang membuktikan ia kurang mudarat berbanding rokok dan berkesan membantu perokok berhenti merokok. Kementerian Kesihatan (KKM) perlu menerima bukti yang menunjukkan vape berkesan membantu perokok berhenti merokok dan mengurangkan risiko kesihatan dengan ketara.
“Mengurangkan kadar merokok ialah isu kesihatan awam penting dan kerajaan perlu mengambil kira peranan yang boleh dimainkan oleh vape untuk mencapai matlamat ini, sebagaimana kerajaan United Kingdom dan New Zealand telah menggunakan vape sebagai strategi untuk mengurangkan kemudaratan tembakau,” katanya menerusi satu kenyataan hari ini.
Menurut beliau, sebelum ini DPVM juga menerbitkan satu kajian yang melaporkan bahawa industri vape di Malaysia bernilai RM2.27 bilion dan mempunyai ekosistem yang meliputi 3,300 pengeluar, pengimport dan peruncit serta rangkaian pengedaran juga logistik yang berkembang.

“Industri ini semakin berkembang jadi dengan pelaksanaan peraturan komprehensif yang sewajarnya, pakar-pakar ekonomi tempatan meramalkan bahawa nilai pasaran vape akan meningkat kepada RM10 bilion dalam tempoh beberapa tahun akan datang.
Mengulas mengenai tindakan sepasang suami isteri memberikan vape kepada anak mereka yang berusia dua tahun baru-baru ini, Ashraf berkata, tindakan tersebut tidak bertanggungjawab dan peraturan diperlukan untuk membendung insiden seperti itu daripada berlaku.
“Peraturan berkenaan penggunaan vape mesti diperkenalkan supaya dapat membendung perkara seperti ini berlaku. Pendidikan juga diperlukan supaya pengguna tidak menyalahgunakan produk tersebut dengan membenarkan produk tersebut digunakan oleh mereka yang di bawah umur,” katanya. – K! ONLINE


MAFI rakam ucapan Selamat Hari Raya Aidilfitri
Oleh MUHD AFIQ AL-HAFIZ MAT YUSOF

12 Mei 2021, 4:07 pm
PETALING JAYA – Kementerian Pertanian dan Industri Makanan (MAFI) menerusi sebuah video merakamkan ucapan Selamat Hari Raya kepada seluruh rakyat di negara ini.
Video berdurasi 59 saat itu memaparkan Menterinya, Datuk Seri Dr. Ronald Kiandee mengetuai ucapan tersebut bersama tiga lagi pegawai di Wisma Tani, Putrajaya.
Berlatarbelakangkan suasana meriah sambutan hari raya, Datuk Seri Ronald Kiandee memulakan ucapan tersebut dengan serangkap pantun sebelum memberi ucapan hari raya.
“Saya ingin mengucapkan Selamat Hari Raya Aidilfitri maaf zahir dan batin kepada umat Islam di seluruh dunia.
“Saya berharap kita semua dapat menjaga diri mengikut SOP yang digariskan bagi keselamatan, kesejahteraan, dan keamanan kita semua dalam meraikan sambutan Hari raya Aidilfitri bagi tahun 2021,” katanya.
Turut serta ialah Timbalan Menteri Pertanian (I), Datuk Seri Ahmad Hamzah; Timbalan Menteri Pertanian (II), Datuk Che Abdullah Mat Nawi dan Ketua Setiausaha MAFI, Datuk Haslina Abdul Hamid. – K! ONLINE


Kertas siasatan guru galak rogol diserahkan kepada DPP
Oleh MOHD YUNUS YAKKUB

12 Mei 2021, 4:03 pm
SHAH ALAM – Kertas siasatan berhubung dakwaan seorang guru menggalakkan pelajarnya melakukan perbuatan merogol dan ugutan rogol dari rakan sekelas telah diserahkan kepada pejabat Timbalan Pendakwa Raya (DPP).
Ketua Polis Selangor, Datuk Arjunaidi Mohamed berkata, pihaknya menunggu maklum balas daripada DPP untuk tindakan seterusnya.
“Kertas siasatan sudah lengkap dan telah dihantar kepada DPP. Kita tunggu apa keputusannya,” katanya ringkas pada sidang akhbar di sini hari ini.
Beliau berkata demikian bagi mengulas perkembangan kes seorang guru mata pelajaran pendidikan jasmani di sebuah sekolah didakwa bergurau keterlaluan apabila menggalakkan pelajar-pelajarnya melakukan perbuatan merogol.
Sebelum ini, polis menerima dua laporan polis daripada seorang pelajar perempuan sekolah menengah berusia 17 tahun berhubung perkara tersebut.
Perkara itu tular menerusi pengguna Twitter bernama Ain apabila menyatakan kejadian itu berlaku 23 April lalu ketika kelasnya sedang mengikuti mata pelajaran tersebut dengan guru lelaki berkenaan.

Sementara itu, Kementerian Pendidikan dalam kenyataannya pagi tadi memberitahu, guru yang didakwa membuat lawak rogol sehingga membangkitkan kemarahan banyak pihak baru-baru ini telah ditempatkan di Jabatan Pendidikan Negeri Selangor sehingga siasatan berhubung perkara itu selesai. – K! ONLINE


Solat Aidilfitri: Kapasiti satu pertiga ruang masjid, surau
Oleh MOHAMAD FAIZAL HASHIM

12 Mei 2021, 3:36 pm
JOHOR BAHRU – Kerajaan negeri mengekalkan ketetapan membenarkan solat sunat Aidilitri yang di seluruh negeri ini dengan kapasiti satu pertiga ruang solat masjid dan surau serta mematuhi penjarakkan fizikal satu meter.
Pengerusi Jawatankuasa Hal Ehwal Agama Islam negeri, Tosrin Jarvanthi berkata, keputusan itu tidak berubah selepas kebenaran tersebut mendapat perkenan Sultan Johor, Sultan Ibrahim Sultan Iskandar dalam pekeliling yang dikeluarkan pada Khamis lalu.
“Kita tahu Majlis Keselamatan Negara (MKN) membuat keputusan bahawa peraturan di bawah pelaksanaan Perintah Kawalan Pergerakan (PKP) di seluruh negara membenarkan hanya 20 dan 50 jemaah sahaja hadir ke surau dan masjid bagi mendirikan solat sunat Aidilitri.
“Bagaimanapun, kita di Johor masih kekal gunakan kebenaran yang dikeluarkan dalam pekeliling sebelum ini iaitu pelaksanaan solat sunat Aidilitri tidak melebihi satu pertiga kapasiti ruang solat masjid dan surau serta mematuhi penjarakan fizikal satu meter,” katanya kepada pemberita hari ini.
Terdahulu, dalam satu kenyataan, Perdana Menteri, Tan Sri Muhyiddin Yassin memberitahu solat sunat Aidilfitri dibenarkan dengan kehadiran jemaah tidak melebihi 50 orang bagi masjid dan surau yang boleh memuatkan lebih 1,000 jemaah.
Beliau menambah, bagi surau dan masjid yang boleh memuatkan kurang daripada 1,000 jemaah, hanya 20 jemaah sahaja dibenarkan hadir.

Had bilangan jemaah yang sama terpakai bagi solat fardu lima waktu dan solat Jumaat.
Mengulas lanjut, Tosrin memberitahu, bagi daerah yang berada di bawah arahan PKP (seluruh Johor), kegiatan menziarahi tanah perkuburan adalah tidak dibenarkan.
Katanya, kebenaran ini berkuat kuasa mulai Jumaat lalu sehingga ada ketetapan lain yang ditentukan oleh Majlis Agama Islam Negeri Johor (MAINJ) setelah mendapat pandangan dan nasihat daripada Majlis Keselamatan Negara (MKN) dan Kementerian Kesihatan Malaysia (KKM).
“Keputusan ini adalah berdasarkan hujah firman Allah SWT dalam surah Al-Baqarah yang bererti Dan janganlah kamu sengaja mencampakkan diri kamu ke dalam bahaya kebinasaan.
“Ia juga berpandukan kaedah Fiqh yang bermaksud apa-apa perintah syarak yang tidak boleh dilakukan kesemuanya maka janganlah pula ditinggalkan kesemuanya.
“Bagi mana-mana masjid atau surau yang dikesan terdapat kes positif Covid-19 dalam kalangan pegawai masjid, ahli jawatankuasa atau jemaahnya hendaklah ditutup serta merta mengikut tempoh yang ditentukan oleh Pegawai Kesihatan Daerah,” tegasnya. – K! ONLINE


Israel isytihar darurat
Oleh KOSMO!

12 Mei 2021, 3:00 pm
TEL AVIV – Israel mengisytiharkan darurat di bandar Los, tengah Israel, susulan rusuhan  oleh penduduk berketurunan Arab ketika konflik antara pasukan keselamatan Rejim Zionis dan pejuang Palestin semakin sengit.
Kereta-kereta dibakar dan 12 orang dilaporkan cedera dalam pertempuran yang disifatkan datuk bandarnya seperti perang saudara.
Sementara itu, pejuang Palestin terus membedil beratus-ratus roket ke arah Israel sementara  tentera Rejim Zionis melancarkan serangan udara ke atas Gaza.
Setakat ini, sekurang-kurangnya 40 orang terbunuh dalam keganasan tersebut yang disifatkan terburuk selepas bertahun-tahun.
Pejuang Palestin berkata, mereka membedil beratus-ratus roket dan peluru berpandu ke bandar Tel Aviv selepas serangan udara Israel memusnahkan sebuah blok menara di Genting Gaza semalam.
Tentera Israel pula menyatakan bahawa pihaknya menyasarkan pejuang-pejuang Palestin di Gaza untuk membalas serangan ke atas Baitulmuqaddis dan kawasan lain di Israel

Pertempuran itu berlaku beberapa minggu selepas ketegangan tercetus akibat konfrontasi ganas antara polis Israel dan penunjuk perasaan Palestin di pekarangan Masjid Al-Aqsa yang dianggap suci oleh kedua-dua orang Islam dan bangsa Yahudi.
Masyarakat antarabangsa menggesa kedua-dua belah pihak supaya menamatkan konfrontasi tersebut.
Utusan keamanan Pertubuhan Bangsa-Bangsa Bersatu bagi Asia Barat, Tor Wennesland berkata, pertempuran yang berlaku menjurus ke arah perang sepenuhnya.
“Sekurang-kurangnya 35 rakyat Palestin termasuk 10 kanak-kanak di samping lima penduduk Israel terbunuh dalam keganasan yang berlaku setakat ini,” kata beberapa pegawai kesihatan. -Agensi